(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΣΤ΄

Παρασκευή 11 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το Ειδικό Δημοτικό Σχολείο Ηγουμενίτσας, το 4ο Δημοτικό Σχολείο Γέρακα και τα Εκπαιδευτήρια Παναγιωτόπουλου, σελ.
2. Αναφορά στην ημέρα της Μητέρας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 14 Μαΐου 2018, σελ.
3. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας:
 i. με θέμα: «Καύση εναλλακτικών καυσίμων από την τσιμεντοβιομηχανία «ΑΓΕΤ ΗΡΑΚΛΗΣ» στον Βόλο», σελ.
 ii. με θέμα: «Ανατροπή φορτηγού στη Χαλκιδική», σελ.
 iii. με θέμα: «Θέσπιση ανταποδοτικού τέλους μεγάλων υδροηλεκτρικών σταθμών», σελ.
 β) Προς τον Υπουργό Μεταναστευτικής Πολιτικής, με θέμα: «Ανάγκη ριζικής αναθεώρησης της πολιτικής των hotspots», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εξωτερικών:, σελ.
 Α. «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας της Κούβας, αφετέρου», σελ.
 Β. Β. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.

Β. Επί των επικαίρων ερωτήσεων:
ΒΙΤΣΑΣ Δ. , σελ.
ΚΡΕΜΑΣΤΙΝΟΣ Δ. , σελ.
ΜΠΑΡΓΙΩΤΑΣ Κ. , σελ.
ΜΠΟΥΚΩΡΟΣ Χ. , σελ.
ΣΑΡΙΔΗΣ Ι. , σελ.
ΣΤΑΘΑΚΗΣ Γ. , σελ.
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΣΤ΄

Παρασκευή 11 Μαΐου 2018

Αθήνα, σήμερα στις 11 Μαΐου 2018, ημέρα Παρασκευή και ώρα 10.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στο ουσιαστικό μέρος της συνεδρίασης, που είναι οι επίκαιρες ερωτήσεις, θα ήθελα να κάνω μια αναφορά στην Ημέρα της Μητέρας που εορτάζεται κάθε χρόνο τη δεύτερη Κυριακή του Μαΐου.

Η Ημέρα της Μητέρας, όπως γνωρίζετε όλοι, είναι μία ξεχωριστή ημέρα, μια γιορτή τιμής και μνήμης στον πολυτιμότερο σύντροφο που κάθε άνθρωπος έχει σε αυτή τη ζωή. Είναι η ημέρα για το ευχαριστώ που, προσωπικά, οφείλουμε να δώσουμε σε αυτό το πλάσμα που μας έφερε στη ζωή και που για εννέα μήνες μάς κρατούσε μέσα στο σώμα του και δεν θέλουμε ποτέ να αποχωριστούμε.

Η Ημέρα της Μητέρας είναι μια ημέρα τιμής προς τη μητρότητα, που κάθε κοινωνία οφείλει όχι μόνο στα λόγια αλλά και στα έργα, προς τον ιερό αυτό θεσμό που προστατεύει την αναγέννηση της κοινωνίας και μεταφέρει σαν κιβωτός τις αξίες, τις αρχές και τα ιδανικά από γενιά σε γενιά.

Η ελληνική κοινωνία με έντονα τα στοιχεία της παραδοσιακής οικογένειας άργησε πολύ να θεσμοθετήσει την προστασία της μητρότητας στον δημόσιο και ιδιωτικό βίο της χώρας.

Η Ημέρα της Μητέρας αναμφισβήτητα είναι η ημέρα της μνήμης των προσταγμάτων της αρχικής διακήρυξης της Ημέρας της Μητέρας, η οποία καλεί τις γυναίκες να φτιάξουν έναν άλλο κόσμο, έναν κόσμο που δεν θα αναγκάζει να χάνουν τα παιδιά τους και τους άνδρες τους, έναν κόσμο ειρήνης, έναν κόσμο χωρίς πολέμους και έναν κόσμο στον οποίο, όπως γράφουν στη Διακήρυξη του 1870 οι γυναίκες, οι μητέρες συγκεκριμένα: «Σηκωθείτε όλες εσείς, γυναίκες με καρδιά! Δεν θα πάρουν τους γιους μας μακριά, για να τους κάνουν να ξεχάσουν όλα όσα εμείς καταφέραμε να τους διδάξουμε: την ανθρωπιά, το έλεος και την υπομονή. Εμείς, οι γυναίκες της χώρας μας, δεν θα αφήσουμε τα παιδιά μας, να πληγώσουν τα παιδιά των μανάδων μιας άλλης χώρας. Από τα στήθη της κατεστραμμένης γης μια φωνή βγαίνει και ενώνεται με την δική μας. Λέει: Αφοπλισμός! Αφοπλισμός!». Αυτή ήταν η διακήρυξη.

Η Ημέρα της Μητέρας δεν είναι μια γιορτή προσωπική. Είναι μια γιορτή που θυμίζει ότι οι μητέρες είναι η ίδια η ζωή μας, που πρέπει να τις ακούμε σε όλη μας τη ζωή, για να φτιάξουμε έναν ειρηνικό κόσμο, έναν κόσμο που θα σώζει τον πλανήτη, ο οποίος κινδυνεύει από διάφορους ανισόρροπους, που απειλούν να τον τινάξουν στον αέρα μέσω ενός πυρηνικού πολέμου.

Μην ξεχάσετε την Κυριακή τις μητέρες σας, όλοι όσοι τουλάχιστον έχετε την ευλογία και την ευτυχία να τις έχετε εν ζωή. Δεν θα έλεγα μόνο να πάρετε ένα τηλέφωνο. Εγώ, προσωπικά, θα έλεγα να πάτε να τη δείτε από κοντά, να της προσφέρετε ένα λουλούδι, να της δώσετε ένα φιλί και μια αγκαλιά, να της πείτε πόσο την αγαπάτε και να δείτε στο βλέμμα της πόσο θα βουρκώσει που τη θυμηθήκατε.

Και να μην ξεχάσουμε όλοι μας ότι η μητέρα είναι αυτή που κρατάει μία οικογένεια μέσα από τους πολλούς ρόλους που έχει μέσα σε αυτή, ως μάνα, σύντροφος, ερωμένη, νοικοκυρά, δασκάλα, όλους αυτούς τους ρόλους που έχει και οφείλουμε να την προστατεύουμε και να την αγαπάμε και να τη συμβουλευόμαστε σε όλη μας τη ζωή.

Η Βουλή σήμερα αποτίει στη μητέρα τον δέοντα φόρο τιμής και την ευχαριστούμε όλοι που την έχουμε κοντά μας, που μας φέρνει στη ζωή και που μας στηρίζει, ακόμα και όταν διαφωνεί μαζί μας.

Κυρίες και κύριοι συνάδελφοι, μετά την αναφορά στην Ημέρα της Μητέρας παρακαλείται ο κ. Ιωάννης Σαρίδης, Βουλευτής Α΄ Θεσσαλονίκης της Ένωσης Κεντρώων, να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Ιωάννη Σαρίδη, Βουλευτή Α΄ Θεσσαλονίκης, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 4α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 4β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εξωτερικών:

Α. «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας της Κούβας, αφετέρου».

Β. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση».

Επίσης, κΚυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 14 Μαΐου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1616/8-5-2018 επίκαιρη ερώτηση του Βουλευτή Πρεβέζης του Συνασπισμού Ριζοσπαστικής Αριστεράς κ. Κωνσταντίνου Μπάρκαπρος τον ΥπουργόΥγείας, με θέμα: «Επείγουσες ανάγκες στελέχωσης των Κέντρων Υγείας Πάργας, Καναλακίου και Φιλιππιάδας του Νομού Πρεβέζης».

2. Η με αριθμό 1612/7-5-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Υγείας,με θέμα: «Τραγική κατάληξη σε τροχαίο δυστύχημα στην Αίγινα –πενήντα λεπτά περίμεναν το ασθενοφόρο».

3. Η με αριθμό 1588/3-5-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας».

4. Η με αριθμό 1618/8-5-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος τον Υπουργό Παιδείας, Έρευνας και Θρησκευμάτων,με θέμα: «Προβλήματα του τμήματος Αρχιτεκτονικής του Πανεπιστημίου Πατρών».

5. Η με αριθμό 1592/4-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εθνικής Άμυνας, με θέμα: «Περαιτέρω διευκρινίσεις επί του αμετάθετου στις Ένοπλες Δυνάμεις».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1617/8-5-2018 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλουπρος τον Υπουργό Παιδείας, Έρευνας και Θρησκευμάτων,με θέμα: «Η ανάγκη χρηματοδότησης για εξοπλισμό ΤΠΕ (Τεχνολογιών Πληροφορίας και Επικοινωνιών) στην εκπαίδευση και εργαστηριακό εξοπλισμό των ΕΠΑΛ και ΙΕΚ μέσω ΕΠΣΑ 2014-2020 στα σχολεία αρμοδιότητας της Περιφερειακής Αυτοδιοίκησης Δυτικής Ελλάδας».

2. Η με αριθμό 1613/7-5-2018 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού,με θέμα: «Αναβάθμιση της Τουριστικής Εκπαίδευσης».

3. Η με αριθμό 1622/8-5-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τους επιτυχόντες στον διαγωνισμό οκταμήνου για τα δύο νοσοκομεία Λάρισας».

4. Η με αριθμό 1557/26-4-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Υγείας**,** με θέμα: «Κατάχρηση των ευεργετικών διατάξεων του ν.4368/2016».

5. Η με αριθμό 1546/24-4-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον Υπουργό Υγείας,με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας».

6. Η με αριθμό 1538/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας,με θέμα: «Επιτακτική η ανάγκη αυξήσεως της στρατιωτικής θητείας».

7. Η με αριθμό 1539/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον ΥπουργόΕθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ».

8. Η με αριθμό 1518/17-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένου προς τον Υπουργό Οικονομικών,σχετικά με τα προβλήματα τεσσάρων εκατομμυρίων δανειοληπτών.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4226/9-3-2018 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκηπρος τον Υπουργό Υγείας, σχετικά με την αποστολή δύο ασθενοφόρων στο ΕΚΑΒ Μολάων και ενίσχυση με ιατρικό, νοσηλευτικό και διοικητικό προσωπικό των μονάδων υγείας του Νομού Λακωνίας.

2. Η με αριθμό 3727/23-2-2018 ερώτηση του Βουλευτή Λάρισας της Δημοκρατικής Συμπαράταξης ΠΑ.ΣΟΚ – ΔΗΜΑΡ κ. Κωνσταντίνου Μπαργιώταπρος τον ΥπουργόΥγείας,με θέμα: «Ανησυχητική η αύξηση των κρουσμάτων ιλαράς».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Επιτρέψτε μου να σας ανακοινώσω τις επίκαιρες ερωτήσεις από το σημερινό δελτίο που δεν θα συζητηθούν.

Η τέταρτη με αριθμό 1528/19-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Καρρά προς τον Υπουργό Μεταναστευτικής Πολιτικής με θέμα: «Επανέρχεται η επείγουσα ανάγκη λήψης διοικητικών και νομοθετικών έργων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του Σ.τ.Ε.», δεν θα συζητηθεί μετά τη συνεννόηση του αρμόδιου Υπουργού με τον Βουλευτή.

Επίσης δεν θα συζητηθούν λόγω κωλύματος των αρμοδίων Υπουργών οι ακόλουθες ερωτήσεις:

Η πρώτη με αριθμό 1611/7-5-2018 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρήστου Δήμα προς τον Υπουργό Οικονομίας και Ανάπτυξης με θέμα: «Απορρόφηση πόρων ΕΣΠΑ 2014-2020», δεν θα συζητηθεί λόγω κωλύματος του αρμόδιου Υπουργού Οικονομίας και Ανάπτυξης κ. Αλέξανδρο Χαρίτση. Αιτία: ανειλημμένες υποχρεώσεις.

Η δεύτερη με αριθμό 1589/3-5-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομίας και Ανάπτυξης,με θέμα: «Ελεγχόμενη χωροθέτηση των θερμοκηπίων παραγωγής και της μεταποιητικής μονάδας επεξεργασίας και παραγωγής τελικών προϊόντων φαρμακευτικής κάνναβης», δεν θα συζητηθεί λόγω κωλύματος του αρμοδίου Υπουργού κ. Αλέξανδρου Χαρίτση. Αιτία: ανειλημμένες υποχρεώσεις.

Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - ΔημητρίουΚαρράπρος τον ΥπουργόΟικονομίας και Ανάπτυξης,σχετικά με τις προθέσεις της κυβέρνησης των ΗΠΑ να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές, δεν θα συζητηθεί λόγω κωλύματος του αρμοδίου Υπουργού κ. Αλέξανδρου Χαρίτση. Αιτία: ανειλημμένες υποχρεώσεις.

Για όλα τα παραπάνω υπάρχει και σχετική επιστολή από τον Γενικό Γραμματέα της Κυβερνήσεως κ. Καλογήρου.

Αρχίζουμε, λοιπόν, τη συζήτηση με την πρώτη με αριθμό 1610/7-5-2018 επίκαιρη ερώτηση πρώτου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Περιβάλλοντος και Ενέργειας,με θέμα: «Καύση εναλλακτικών καυσίμων από την τσιμεντοβιομηχανία “ΑΓΕΤ ΗΡΑΚΛΗΣ” στον Βόλο».

Θα απαντήσει ο Αναπληρωτής Υπουργός Περιβάλλοντος και Ενέργειας κ. Φάμελλος.

Κύριε Μπουκώρο, έχετε τον λόγο για δυο λεπτά, για να πρωτολογήσετε.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, γνωρίζετε ότι στον Βόλο υπάρχει ένα έντονο κλίμα ανησυχίας, σχετικά με την καύση εναλλακτικών καυσίμων RDF από την τοπική τσιμεντοβιομηχανία «ΑΓΕΤ». Μάλιστα όπως ίσως γνωρίζετε, το προηγούμενο Σάββατο διοργανώθηκε και ένα μαζικό συλλαλητήριο στον Βόλο.

Φαίνεται ότι η τοπική κοινωνία, έχει χάσει κάθε εμπιστοσύνη τόσο σ’ αυτή τη διαδικασία καύσης εναλλακτικών καυσίμων όσο και προς τους ελεγκτικούς μηχανισμούς κάθε επιπέδου. Φαίνεται ότι ο κόσμος ανησυχεί και η απώλεια αυτής της εμπιστοσύνης οφείλεται, εν πολλοίς, και σε δηλώσεις επίσημων κρατικών φορέων για την επικινδυνότητα καύσης εναλλακτικών καυσίμων.

Όταν συζητάμε, κύριε Υπουργέ, για ζητήματα δημόσιας υγείας, ξέρετε ότι είναι οι φορείς υγείας και όσοι τους εκπροσωπούν αυτοί που παίζουν βαρύνοντα ρόλο στη διαμόρφωση της κοινής γνώμης. Όταν, λοιπόν, έχουμε επανειλημμένες δηλώσεις εκπροσώπων επιστημονικών φορέων, αλλά κυρίως έχουμε τοποθετήσεις κρατικών φορέων, όπως είναι το Νοσοκομείο Βόλου και πιο συγκεκριμένα, ο Διοικητής του Νοσοκομείου Βόλου, που επικαλούνται μελέτες επιδημιολογικές από άλλες ευρωπαϊκές περιοχές, σύμφωνα με τις οποίες συνδέεται η καύση RDF και εναλλακτικών καυσίμων με την αύξηση των νεοπλασιών, αντιλαμβάνεστε ότι δικαιολογημένα ανησυχεί ο κόσμος και δικαιολογημένα διαδηλώνει.

Όπως διατυπώνω, λοιπόν, και στην ερώτησή μου, θα ήθελα να μας πείτε, εάν το Υπουργείο σας έχει υπ’ όψιν του τέτοια στοιχεία είτε από την Ελλάδα -γιατί η καύση εναλλακτικών καυσίμων δεν γίνεται μόνο στον Βόλο, εξ όσων γνωρίζω γίνεται και στις τσιμεντοβιομηχανίες Θεσσαλονίκης και της Εύβοιας- είτε από τον ευρωπαϊκό χώρο. Εν πάση περιπτώσει θα ήθελα να μας πείτε, ποιες είναι οι συνεννοήσεις σας με την Ευρωπαϊκή Ένωση γι’ αυτό το ζήτημα και τι στοιχεία έχουμε. Γιατί αντιλαμβάνεστε ότι μιλάμε για ένα ζήτημα μείζονος ενδιαφέροντος, που αφορά τη δημόσια υγεία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Μπουκώρο.

Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Μπουκώρο, ευχαριστώ για την ερώτησή σας.

Τα είπαμε και προχθές το απόγευμα, θα τα ξαναπούμε στη Βουλή και την επόμενη εβδομάδα. Νομίζω, όμως, ότι καλά κάνετε και θέτετε αυτό το ερώτημα, ώστε να τεθούν τα πράγματα σε πραγματικές βάσεις, να έχουν όλα τα δεδομένα και η Βουλή αλλά και η κοινωνία του Βόλου και η ελληνική κοινωνία και να μην υπάρχουν φήμες για ένα ζήτημα ουσίας και ένα ζήτημα ζωής και υγείας.

Η κοινωνία του Βόλου και γενικότερα η κοινωνία της πατρίδας μας, απαιτεί πρόσβαση στην πληροφορία και τη γνώση, ιδιαίτερα για ζητήματα που αφορούν την υγεία των πολιτών. Γι’ αυτό τον λόγο, από την πρώτη στιγμή που ξεκίνησε η συζήτηση, πέρυσι τον Μάρτιο, για το θέμα της τροποποίησης της περιβαλλοντικής άδειας που υπήρχε από το παρελθόν στη τσιμεντοβιομηχανία του ομίλου «ΑΓΕΤ ΗΡΑΚΛΗΣ» για τη χρήση εναλλακτικών καυσίμων -διότι η άδεια υπήρχε από παλαιότερα- δεν αρνήθηκα να απαντήσω σε ερωτήσεις και ενημερώνω απευθείας και τους φορείς και τους Βουλευτές αλλά και τους πολίτες του Βόλου για τα δεδομένα.

Σημειώνω εδώ ότι γι’ αυτόν τον λόγο αποφασίσαμε τον Μάρτιο του 2017 να επανεργοποιηθεί το σύστημα online μετρήσεων, στο οποίο θα έχουν πρόσβαση οι πολίτες και πρώτα απ’ όλα η περιφερειακή αυτοδιοίκηση, που ήταν σταματημένο από το 2011. Ήταν δική μας πρωτοβουλία να ανοίξει η πρόσβαση στην πληροφορία. Ήταν ένα δείγμα, αν θέλετε, προς την κατεύθυνση και που εσείς θέλετε, να συζητάμε ουσιαστικά γι’ αυτά που χρειαζόμαστε.

Βέβαια, για τον λόγο αυτό, γνωρίζετε ότι την άλλη Τετάρτη στη Βουλή, στην Επιτροπή Προστασίας του Περιβάλλοντος, έχω ζητήσει να εισαχθεί το θέμα της χρήσης εναλλακτικών καυσίμων στην τσιμεντοβιομηχανία, για να κάνουμε μία μεγαλύτερη συζήτηση. Σήμερα, θα σας δώσω προφανώς τα δεδομένα που ζητάτε, αλλά μπορεί να χρειαστεί και περαιτέρω συζήτηση.

Κατ’ αρχάς, λοιπόν, θα ήθελα να διευκρινίσω ότι γίνεται, αν θέλετε, μία παρανόηση ή μία σύνδεση των δεδομένων που υπάρχουν και της συζήτησης που γίνεται στην Ευρώπη για την καύση σύμμεικτων απορριμμάτων και των δεδομένων και των στοιχείων που υπάρχουν για την χρήση εναλλακτικών καυσίμων στην τσιμεντοβιομηχανία.

Πρέπει να διευκρινίσουμε εξαρχής ότι η χρήση εναλλακτικών καυσίμων στην τσιμεντοβιομηχανία ουδεμία σχέση έχει με την καύση σύμμεικτων απορριμμάτων. Η καύση σύμμεικτων απορριμμάτων πλέον δεν προβλέπεται στις προτεραιότητες της Ευρωπαϊκής Ένωσης με βάση την 2008/98 οδηγία, δεν προβλέπεται στον Εθνικό Σχεδιασμό Διαχείρισης της χώρας μας, που εγκρίθηκε με πράξη Υπουργικού Συμβουλίου το 2015, δεν είναι στις προτεραιότητες του Υπουργείου και δεν την υποστηρίζω και προσωπικά. Θεωρώ ότι έτσι και αλλιώς στην Ευρώπη έχουν καταγραφεί δεδομένα, τα οποία απορρίφθηκαν και επιστημονικά και περιβαλλοντικά.

Η χρήση, όμως, εναλλακτικών καυσίμων και η παραγωγή τους προβλέπονται από τον Εθνικό Σχεδιασμό και από την ευρωπαϊκή νομοθεσία ως επόμενο στάδιο μετά την ανακύκλωση, τη διαλογή στην πηγή, την κομποστοποίηση, την επαναχρησιμοποίηση των υλών ως έχουν -όχι ως ενέργεια δηλαδή- στην οικονομία μας, στη βάση της στρατηγικής της κυκλικής οικονομίας, που εγκρίθηκε και στο Κυβερνητικό Συμβούλιο Οικονομικής Πολιτικής, αλλά και η κατασκευή μονάδων επεξεργασίας απορριμμάτων, εκ των οποίων, αν δεν κάνω λάθος, τρεις προβλέπονται και στην Περιφέρεια της Θεσσαλίας, με τα υπολειπόμενα στερεά απόβλητα μονάδων που έχουν τη δυνατότητα με σύγχρονες τεχνολογίες να παράγουν εναλλακτικά καύσιμα τα οποία δεν περιέχουν ουσίες που μπορούν να δημιουργήσουν κατά την ενεργειακή αξιοποίησή τους ή την συναποτέφρωση στην τσιμεντοβιομηχανία, προβλήματα στην ανθρώπινη υγεία.

Αναφέρομαι ειδικότερα στον υδράργυρο, στο χλώριο και σε άλλες ουσίες τύπου βαρέων μετάλλων, που έχουμε τη δυνατότητα -ιδιαίτερα το χλώριο- να εξάγουμε από την παραγωγική διαδικασία των μονάδων επεξεργασίας απορριμμάτων και να έχουμε RDF χωρίς χλώριο, κάτι το οποίο γίνεται και στη χώρα μας, παραδείγματος χάριν στη μονάδα εγκατάστασης απορριμμάτων της ΕΜΑΚ Λιοσίων εδώ στην Αθήνα.

Εκ των προτέρων, επίσης, λέω ότι υπάρχουν ρητές προδιαγραφές, που περιλαμβάνονται και σε ευρωπαϊκό πρότυπο για το τι είναι το RDF, γιατί το RDF δεν είναι γενικά σκουπίδια. Θα έλεγα ότι προφανώς κάποιος παραπληροφορεί όταν λέει ότι το RDF είναι γενικά σκουπίδια.

Υπάρχουν πέντε βαθμίδες που κατατάσσουν το RDF με βάση το ευρωπαϊκό πρότυπο. Το ευρωπαϊκό πρότυπο είναι το ΕΜ15359/2011, που έχει μπει στην υπ’ αριθμόν 56366/2014 υπουργική απόφαση και άρα υπάρχει σαφώς περιγεγραμμένο.

Μάλιστα, υπάρχουν και συγκεκριμένα ευρωπαϊκά πρότυπα για τον τρόπο δειγματοληψίας και αναλύσεων του όποιου δευτερογενούς καυσίμου και απορριμματογενούς καυσίμου, για να είμαστε απολύτως ασφαλείς από μία ευρεία γκάμα δειγματοληψιών. Και παίρνουμε δείγματα από όλα τα φορτία, για να είμαστε σίγουροι ότι στο σύνολο της πρώτης καύσιμης ύλης δεν υπάρχουν οι επικίνδυνοι ρυπαντές.

Όταν αναφέρομαι σε επικίνδυνους ρυπαντές, σας ενημερώνω ότι υπάρχουν πέντε βαθμίδες κατάταξης με βάση τη θερμογόνο δύναμη, το χλώριο, τον υδράργυρο, αυτού του απορριμματογενούς καυσίμου, που δεν κατατάσσονται με βάση το υλικό. Και το λέω αυτό, γιατί έχω ακούσει μία συζήτηση για το αν κατατάσσονται με βάση το αν είναι πλαστικό ή χαρτί. Ξέρετε, ότι στη σύγχρονη τεχνολογία υπάρχουν τουλάχιστον δώδεκα είδη ανακυκλώσιμου πλαστικού, που εμείς συλλέγουμε στη χώρα μας στα Κέντρα Διαλογής Ανακυκλώσιμων Υλικών. Δεν θα μπορούσαμε, δηλαδή, να τα κατατάξουμε με βάση το είδος του πλαστικού, γιατί είναι πάρα πολλά τα είδη πλαστικού. Γι’ αυτό και κατατάσσονται με βάση την περιεκτικότητα σε επικίνδυνους ρύπους, αλλά και το θερμαντικό δυναμικό τους.

Μάλιστα, πρέπει να σας πω ότι η τσιμεντοβιομηχανία η ίδια στο πρωτόκολλο που έκανε με την προηγούμενη πολιτική ηγεσία του Υπουργείου Περιβάλλοντος και Ενέργειας, των προηγούμενων κυβερνήσεων, είχε δεσμευθεί ότι το απορριμματογενές καύσιμο που θα χρησιμοποιεί στις ελληνικές τσιμεντοβιομηχανίες, θα είναι μέσα στις πρώτες κλάσεις του RDF από τις πέντε στις οποίες κατατάσσεται με βάση το χλώριο, τον υδράργυρο και τη θερμογόνο δύναμη.

Μέχρι τώρα, από τα αποτελέσματα των επίσημων αναλύσεων που η Περιφέρεια Θεσσαλίας μας έχει αποστείλει για τη μονάδα του Βόλου, διαπιστώνουμε ότι η ποιότητα του απορριμματογενούς καυσίμου βρίσκεται μόνο στις δύο πρώτες κατηγορίες, άρα στις χαμηλότερες συγκεντρώσεις από τις πέντε -υδραργύρου, χλωρίου- και στην υψηλότερη θερμογόνο δύναμη.

Αυτά τα δεδομένα τα έχουμε δώσει ήδη και σε όλους τους κοινωνικούς φορείς του Βόλου στην προχθεσινή σύσκεψη, όπου ήσασταν κι εσείς, ακριβώς για να μην υπάρχει παραπληροφόρηση, να μην υπάρχει άγνοια, να υπάρχει απόλυτη γνώση και να γνωρίζει και η κοινωνία…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε και τη δευτερολογία σας. Ήδη είμαστε στα έξι λεπτά. Είναι πολύ σημαντικό, το καταλαβαίνω. Απλά σας υπενθυμίζω ότι έχετε και δευτερολογία και μπορείτε να εκμεταλλευτείτε και αυτό τον χρόνο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Έχετε δίκιο, κύριε Πρόεδρε.

Άρα, αυτό που ήθελα να πω κατ’ αρχάς είναι ότι εμείς έχουμε συγκεκριμένα στοιχεία και για τη μονάδα του Βόλου σχετικά με την κατάταξη του καυσίμου, που είναι μέσα στα ευρωπαϊκά πλαίσια και στα χαμηλότερα στοιχεία και δεν έχουμε κανένα δεδομένο στη βιβλιογραφία, στις αποφάσεις της επιστημονικής κοινότητας της Ευρώπης, αλλά και στο ευρωπαϊκό θεσμικό πλαίσιο, σχετικά με κινδύνους, με επιδημιολογικές μελέτες οι οποίες επικράτησαν και απέδειξαν ότι δεν μπορούμε να χρησιμοποιούμε απορριμματογενές καύσιμο στην τσιμεντοβιομηχανία.

Γνωρίζω τις δημοσιεύσεις για τους κινδύνους αυτούς όσον αφορά την καύση σύμμεικτου και με παλαιότερες τεχνολογίες που είχαν χαμηλότερα επίπεδα αντιρρυπαντικής τεχνολογίας. Όμως, η ευρωπαϊκή νομοθεσία έχει καταλήξει σε πολύ αυστηρά πλαίσια, τα οποία τηρούνται και τα οποία προφανώς εξασφαλίζουμε κι εμείς ότι πρέπει να τηρούνται και να μετρώνται περισσότερες φορές από το προβλεπόμενο.

Θα συνεχίσω όμως -έχετε δίκιο, κύριε Πρόεδρε- στη δευτερολογία μου, για να σας δώσω και άλλα στοιχεία και για τα συγκεκριμένα δεδομένα του Βόλου, για τα οποία ρωτήσατε.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τέσσερις μαθήτριες και μαθητές και τρεις εκπαιδευτικοί συνοδοί τους από το Ειδικό Δημοτικό Σχολείο Ηγουμενίτσας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μπουκώρο, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υπουργέ, υπήρξατε αναλυτικότατος στην πρωτολογία σας. Πολύ φοβάμαι, όμως, ότι κανένας Υπουργός, ακόμη κι αν τυγχάνει χημικός-μηχανικός, κανένας Βουλευτής και κανένα στέλεχος πολιτικό ή κομματικό δεν μπορεί να καθησυχάσει την τοπική κοινωνία όταν αυτή γίνεται δέκτης πληροφοριών σαν κι αυτές που σας προανέφερα και τις οποίες και εσείς σχολιάσατε.

Μου προκαλεί εντύπωση, όμως, κύριε Υπουργέ, η ομολογία σας εδώ ότι επίσημοι κρατικοί φορείς -δεν μιλάω ούτε για πολιτικούς ούτε για πολιτευόμενους- από τον χώρο της υγείας ουσιαστικά λέτε ότι παραπλανούν την κοινή γνώμη, χρησιμοποιώντας στοιχεία και μελέτες από την καύση σύμμεικτων απορριμμάτων, δηλαδή σκουπιδιών, σε αποτεφρωτήρες χαμηλής αντιρρυπαντικής τεχνολογίας και τις παρουσιάζουν ως αποτέλεσμα καύσης RDF -που εσείς είπατε ότι δεν είναι σκουπίδι και το αντιλαμβανόμαστε όλοι- από κλιβάνους τσιμεντοβιομηχανιών και φούρνους, οι οποίοι τηρούν όλες τις τεχνολογικές προϋποθέσεις.

Αυτό πραγματικά με ξεπερνάει, γιατί οι θεματοφύλακες της δημόσιας υγείας πρέπει, κατά την άποψή μου, να είναι σοβαροί και μετρημένοι και αυτό που λένε πρέπει να είναι ακριβές. Διότι για τα θέματα υγείας, κύριε Υπουργέ, ούτε εσάς ούτε εμένα θα ακούσουν. Τον γιατρό θα ακούσουν και τον διοικητή του δημόσιου φορέα δημόσιας υγείας.

Μας είπατε, λοιπόν, ότι δεν υπάρχουν μελέτες και στοιχεία. Εγώ επαναφέρω το ερώτημα, για να το υπογραμμίσω και να το επισημάνω, εν όψει της δευτερολογίας σας.

Βεβαίως, υπάρχει και ένα δεύτερο ερώτημα στην επίκαιρη ερώτησή μου το οποίο αφορά εσάς και το Υπουργείο σας: Με ποιον τρόπο θα πείσετε την τοπική κοινωνία και την κάθε τοπική κοινωνία -και στην Εύβοια και στη Θεσσαλονίκη- ότι τα εναλλακτικά καύσιμα είναι το ίδιο ασφαλή με τα συμβατικά καύσιμα, όπως είναι το πετρέλαιο, το πετ κοκ, το φυσικό αέριο. Διότι η τοπική κοινωνία και όσοι διαδήλωσαν στον Βόλο, ζητούν από τις τσιμεντοβιομηχανίες να περάσουν στη χρήση φυσικού αερίου, το οποίο θεωρείται φιλικότερο προς το περιβάλλον.

Νομίζω ότι τα γνωρίζετε και εσείς αυτά τα ερωτήματα, όπως ξέρετε και την αγωνία που έχει εκτοξευθεί στα ύψη. Και επαναλαμβάνω, κύριε Υπουργέ, ότι δικαιολογημένα ανησυχούν οι πολίτες.

Θα ήθελα, λοιπόν, στη δευτερολογία σας να ξεκαθαρίσετε απολύτως τι γίνεται με αυτές τις μελέτες και πώς η πολιτεία θα πείσει την κοινή γνώμη ότι τα εναλλακτικά καύσιμα είναι το ίδιο ή και περισσότερο ασφαλή από τα συμβατικά καύσιμα, που μέχρι σήμερα γνωρίζω.

Κύριε Υπουργέ -και κλείνω με αυτό- εσείς μπορεί να έχετε να διαχειριστείτε ζητήματα σαν αυτό σε όλη την Ελλάδα και πολλά ακόμα ζητήματα ή μπορεί να το βλέπετε στο πλαίσιο της γενικότερης περιβαλλοντικής πολιτικής και του γενικότερου αποτυπώματος, δηλαδή μπορεί να λέτε -και να το λένε πολλοί και να είναι κυρίαρχη άποψη πλέον στην Ευρώπη- ότι η χρήση εναλλακτικών καυσίμων είναι προς όφελος του περιβάλλοντος γενικά, όμως μία τοπική κοινωνία πρώτα κοιτάει την αυλή της και μετά κοιτάζει τη «μεγάλη γειτονιά μας» που είναι ο πλανήτης. Αυτή η καύση, όπου κι αν γίνεται, πρώτα απ’ όλα να μην επιβαρύνει το τοπικό περιβάλλον και στη συνέχεια ασφαλώς και το παγκόσμιο περιβάλλον, το παγκόσμιο κοινό μας σπίτι.

Πιστεύω να δώσετε πιο ξεκάθαρες και λιγότερο τεχνοκρατικές, αν θέλετε, απαντήσεις στη δευτερολογία σας, κύριε Υπουργέ, για να μας καταλάβει ο κόσμος.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπουκώρο.

Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Θα προσπαθήσω, κύριε Μπουκώρο. Δεν ξέρω αν μπορώ να ξεφύγω από την επιστημονική μου ιδιότητα, πάρα ταύτα θα προσπαθήσω.

Να διευκρινίσουμε πρώτον ότι το Υπουργείο Περιβάλλοντος και η πολιτεία δεν είναι, αν θέλετε, αυτός ο οποίος θα αναλάβει τον ρόλο για οποιαδήποτε επιχείρηση αξιοποιεί εναλλακτικά καύσιμα, διότι και οι επιχειρήσεις είναι υποχρεωμένες να είναι μέσα στα αυστηρά πλαίσια που η πολιτεία θέτει. Εμείς ελέγχουμε τις επιχειρήσεις. Να το ξεκαθαρίσουμε αυτό. Δεν θα τοποθετηθούμε υπέρ ή κατά μιας επιχείρησης, αλλά είμαστε πολύ αυστηροί στον έλεγχό τους, γιατί αυτό θέλει η κοινωνία από εμάς.

Δεύτερον, έχετε δίκιο -το γνωρίζει και ο Υπουργός που ήρθε μόλις τώρα- ότι στην Ευρώπη η εισαγωγή των εναλλακτικών καυσίμων στην τσιμεντοβιομηχανία, αλλά και στο σύνολο της παραγωγικής διαδικασίας, είναι στοιχείο υποχρεωτικό από την παγκόσμια πολιτική μετριασμού των επιπτώσεων της κλιματικής αλλαγής, διότι δεν μπορούμε να συνεχίσουμε να καίμε ορυκτά καύσιμα στο σύνολο των παραγωγικών δραστηριοτήτων, συμπεριλαμβανομένων της ηλεκτροπαραγωγής. Αυτό είναι το μοντέλο που είναι υποχρεωτικό και για το 2050.

Όμως, συγκεκριμένα πράγματα για τον Βόλο, γιατί αυτό μας ενδιαφέρει και έχετε δίκιο ότι προέχει η υγεία των πολιτών, αλλά και η ανησυχία που δημιουργείται.

Εμείς δεν έχουμε λάβει κανένα δημοσίευμα. Καμμία μελέτη δεν μας έχει κατατεθεί από αυτές τις οποίες επικαλούνται ή επικαλεστήκατε ότι επικαλούνται επιστήμονες ή επιστημονικοί φορείς.

Προχθές, μάλιστα, στη συνάντηση που κάναμε με τον Ιατρικό Σύλλογο, διευκρινίσαμε αρκετά, σχετικά με τη διαφορά του σύμμεικτου από το RDF, της ανοιχτής καύσης ή της παλαιάς καύσης του σύμμεικτου από τη σύγχρονη καύση τσιμεντοβιομηχανιών για το RDF και την αξιοποίησή τους. Δώσαμε τα στοιχεία, που χρειάζονταν, στον Ιατρικό Σύλλογο από τις αναλύσεις, οι οποίες πρέπει να δοθούν και στην κοινωνία. Αναλύσεις έχουν γίνει. Και έχουν γίνει αναλύσεις όχι μόνο στην πρώτη ύλη, όπως σας είπα, αλλά και στα απαέρια της τσιμεντοβιομηχανίας και, μάλιστα, είναι διπλάσιες από αυτές που προέβλεπε ο Κώδικας της Ευρωπαϊκής Ένωσης. Τα αποτελέσματα είναι τουλάχιστον δύο βαθμίδες κάτω από το όριο, δύο τάξεις μεγέθους. Μιλάμε για ποσοστά ένα τοις χιλίοις, δύο τοις χιλίοις, τρία τοις χιλίοις σε σχέση με τα ευρωπαϊκά όρια της συναποτέφρωσης που είναι ιδιαίτερα αυστηρά και είναι πρόσφατα επικαιροποιημένα, αν θέλετε, και ευαισθητοποιημένα και αυτά από τις παλαιότερες αναλύσεις που δημιούργησαν φοβίες και ανησυχίες στην κοινωνία. Κι εγώ συμμετείχα σε τέτοιες συζητήσεις στο παρελθόν. Πράγματι, έπρεπε να κατέβουν τα όρια για να είναι ασφαλής για την κοινωνία και την υγεία η χρήση απορριμματογενών καυσίμων, παρότι δεν είναι η καύση σύμμεικτου που σαφέστατα έχει πολύ μεγάλες διαφορές.

Ακριβώς γιατί υπάρχει αυτή η ανησυχία, αλλά και η αίσθηση της ατμοσφαιρικής ρύπανσης στην περιοχή του Βόλου, λάβαμε κάποιες πρωτοβουλίες τις οποίες ανακοινώσαμε χθες. Πέρα από την επιτροπή της Βουλής στην οποία θα εισαχθεί το θέμα, πρώτα απ’ όλα αποφασίσαμε να χρηματοδοτήσει το Υπουργείο Περιβάλλοντος μια μελέτη ατμοσφαιρικής ρύπανσης στην ευρύτερη περιοχή του Βόλου, γιατί πρέπει να βρούμε ποιες είναι οι αιτίες της όποιας δυσοσμίας, της όποιας αίσθησης καπνίλας, καύσης πλαστικού που επικαλούνται οι πολίτες. Διότι, όπως μας είπε ο περιφερειάρχης -προχθές μας το είπε αυτό, ήσασταν μπροστά-, ενώ ήταν κλειστή η χρήση εναλλακτικών καυσίμων στην τσιμεντοβιομηχανία, οι πολίτες επικαλέστηκαν ατμοσφαιρικό φαινόμενο δυσοσμίας. Κι αυτό έγινε τρεις μέρες πριν τη σύσκεψή μας και ενώ έχει σταματήσει εδώ και δέκα μέρες να χρησιμοποιείται το εναλλακτικό καύσιμο. Άρα, πρέπει να βρούμε τι είναι αυτό που προκαλεί αυτήν την αίσθηση στον Βόλο. Και αυτό θα χρηματοδοτηθεί από το «Πράσινο Ταμείο».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ζητήσαμε να υπάρχει Επιτροπή Κοινωνικού Ελέγχου τοπικά, ενώ θα δημιουργήσουμε εθνική επιτροπή για το ζήτημα αυτό, για να έχουν αδιαμεσολάβητη πρόσβαση οι πολίτες και οι φορείς του Βόλου στα δεδομένα, για να ξέρουν τι γίνεται μέσα στο εργοστάσιο. Μάλιστα, επειδή γίνεται μια συζήτηση για μια δειγματοληψία που είχε πρόβλημα -μας ενημέρωσε ο Δήμος Βόλου με έγγραφο, αλλά ποτέ δεν μας έστειλε κανείς δεδομένα για αυτό- εμείς ζητήσαμε να γίνει νέα δειγματοληψία του αμφιλεγόμενου φορτίου, παρουσία των κοινωνικών εταίρων, και να έρθουν επιτέλους τα στοιχεία στο Υπουργείο Περιβάλλοντος, διότι έχουμε την ευθύνη να τα δώσουμε στην κοινωνία.

Εμείς πρέπει να συνομιλούμε ανοιχτά με την κοινωνία, κύριε Μπουκώρο, ακριβώς για να λύσουμε τέτοιες φοβίες, που είπατε κι εσείς ότι μπορεί να υπάρχουν.

Φυσικά, ζητήσαμε να έρθει η «ΑΓΕΤ ΗΡΑΚΛΗΣ» στο περιφερειακό συμβούλιο, στο δημοτικό συμβούλιο και σε ειδικές συνεδριάσεις του Τεχνικού Επιμελητήριου και του Ιατρικού Συλλόγου, διότι πρέπει να αποδείξει και να επιδείξει τα αποτελέσματα της ορθής χρήσης. Εμείς έχουμε πάρει δεδομένα και γνωρίζουμε ότι έγινε την προηγούμενη χρονιά.

Αν δεν είχαμε τα δεδομένα αυτά, δεν θα επιτρέπαμε να συνεχιστεί η χρήση του απορριμματογενούς καυσίμου. Και έχουμε ήδη δώσει εντολή, με περυσινή δική μου εγκύκλιο, να σταματήσει άμεσα η χρήση, αν υπάρχει η παραμικρή υπέρβαση ενός ρύπου με βάση την ευρωπαϊκή νομοθεσία.

Νομίζω ότι αυτά κατ’ αρχάς, διευκρινίζουν ότι και αυστηρές προδιαγραφές υπάρχουν και οι προδιαγραφές αυτές τηρούνται. Και το λέω αυτό, διότι ρωτήσατε αν μπορούμε να εγγυηθούμε για την ασφάλεια της υγείας και της λειτουργίας του εργοστασίου.

Επίσης, πρέπει να σας πω ότι ήδη η ευρωπαϊκή τσιμεντοβιομηχανία έχει στραφεί προς τα εναλλακτικά καύσιμα. Και όλοι οι Ευρωβουλευτές του δημοκρατικού τόξου πέρυσι το Φεβρουάριο, με προτροπή του Υπουργείου Περιβάλλοντος, στηρίξαμε την Ελληνική Τσιμεντοβιομηχανία να μην εφαρμοστεί σε αυτήν φόρος διαρροής άνθρακα, για να περάσει στα εναλλακτικά καύσιμα, όπως έχει περάσει όλη η Ευρώπη. Όμως, αυτό πρέπει να γίνει με ασφάλεια για την υγεία των πολιτών.

Εμείς, λοιπόν, πρέπει να κάνουμε έναν εθνικό οργανισμό μέσα στο Υπουργείο μας, που να ελέγχει το απορριμματογενές καύσιμο που θα παράγεται στην Ελλάδα, να εξασφαλίζει ότι είναι χαμηλού χλωρίου, χαμηλού υδραργύρου και υψηλής θερμογόνου δύναμης και να ελέγχει ότι οι επιχειρήσεις θα το χρησιμοποιούν με ασφάλεια, διότι αυτή η στροφή εμπεριέχει προφανώς υψηλό τεχνολογικό και επιστημονικό φορτίο, εμπεριέχει δυνατότητες και προοπτικές και για τους επιστήμονες της χώρας και για την οικονομία της χώρας, αλλά πρέπει να γίνει με ασφάλεια. Αν δεν τροφοδοτηθεί από την αρχή με ασφάλεια και διαφάνεια, θα υπάρχουν αυτοί οι κίνδυνοι και οι ανησυχίες.

Πρέπει από τώρα, λοιπόν, να ξεκαθαρίσουμε ότι θα κάνουμε ό,τι είναι δυνατόν για να μην υπάρχει κανένα σκοτεινό σημείο στη χρήση του RDF. Θα είναι απόλυτα διαυγής εκ μέρους μας, με ανοιχτές βάσεις δεδομένων.

Γι’ αυτό και συμφωνήσαμε με την Ελληνική Τσιμεντοβιομηχανία να γίνονται σε όλα τα ελληνικά εργοστάσια τσιμέντου δώδεκα αναλύσεις τον χρόνο διοξινών και φουρανίων αντί δύο που έλεγε το ευρωπαϊκό πλαίσιο, να είναι on line επτά ατμοσφαιρικοί ρύποι, που δεν το προέβλεπε το ευρωπαϊκό θεσμικό πλαίσιο, και να αναρτώνται τα αποτελέσματα διοξινών και φουρανίων στο διαδίκτυο για να τα βλέπουν όλοι οι πολίτες. Και έχει γίνει μια πολύ, αν θέλετε, καινοτόμα συζήτηση, που θα βοηθήσει τη χώρα μας, αλλά -όπως πιστεύουμε- και την Ελληνική Τσιμεντοβιομηχανία.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, ολοκληρώστε, παρακαλώ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Σε κάθε περίπτωση, θα τα συζητήσουμε και στη Βουλή. Θα επανέλθουμε. Θα προχωρήσουμε σε ένα νέο πρωτόκολλο με την Ένωση Τσιμεντοβιομηχανιών και θα ενημερώνουμε κάθε εβδομάδα -με αυτά που δώσαμε και προχτές στους πολίτες του Βόλου-, απευθείας, για να μην υπάρχει καμμία ανησυχία. Από μέρους μας κάνουμε τα πάντα για να μην υπάρχει κανένα πρόβλημα στη δημόσια υγεία. Αν υπάρχει οποιοδήποτε επιστημονικό δεδομένο, αποτελέσματα ευρωπαϊκού θεσμικού πλαισίου, ευρωπαϊκής επιστημονικής έρευνας που πρέπει να εισαχθεί στην Ευρώπη ή στην Ελλάδα, θα σας παρακαλούσα να μας κατατεθούν, γιατί δεν έχει έλθει κάτι τέτοιο μέχρι τώρα στο Υπουργείο μας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Θα συζητηθεί η τρίτη με αριθμό 1587/2-5-2018 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινούπρος τον Υπουργό Μεταναστευτικής Πολιτικής,με θέμα: «Ανάγκη ριζικής αναθεώρησης της πολιτικής των hot spots».

Κύριε Πρόεδρε, έχετε τον λόγο για δύο λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, όταν άρχισε αυτή η ιστορία με τα hot spots, είχα κάνει επανειλημμένες ερωτήσεις στη Βουλή και είχα αρθρογραφήσει, λέγοντας ότι για τους λόγους που υπάρχουν -να μην τους αναπτύξω τώρα-, θα μετατραπούν σιγά-σιγά από χώροι υποδοχής σε χώρους εγκατάστασης, με ό,τι αυτό συνεπάγεται όταν είναι χώροι εγκατάστασης. Είχα πει τότε ότι θα πρέπει σε επίπεδο αρχηγών κρατών, να θέσουμε ξανά το θέμα αυτό, όσον αφορά, δηλαδή, το πώς θα γίνεται η υποδοχή, πώς θα μεταφέρονται αμέσως από τα νησιά εις την ενδοχώρα, ούτως ώστε στην ενδοχώρα να γίνεται η επεξεργασία όλων των θεμάτων, καταγραφή ασύλου κ.λπ..

Δυστυχώς αυτό δεν έγινε πραγματικότητα μέχρι σήμερα και τα προβλήματα είναι ορατά. Φωνάζει, για παράδειγμα, ο Μητροπολίτης της Σάμου ότι αλλοιώνεται η πληθυσμιακή σύνθεση, φωνάζει η Λέσβος για τα γεγονότα τα οποία ξέρετε και τα αντιμετωπίζετε. Βεβαίως, το ερώτημα είναι τι πρέπει να γίνει από εδώ και μπρος.

Γιατί το λέω αυτό; Διότι ανάλογα με την εξωτερική πολιτική της Τουρκίας, μπορεί να συμβεί το οτιδήποτε. Δηλαδή, δεν είναι ανάγκη να γίνει πόλεμος για να καταληφθούν μικρά νησιά. Μπορεί να έλθουν γεμάτες βάρκες με τα τρία εκατομμύρια μετανάστες που υπάρχουν αυτή τη στιγμή στην Τουρκία και βεβαίως να υπάρξει ένα μεγάλο πρόβλημα. Δεν μπορεί να το αποκλείσει κανείς αυτό.

Κατά συνέπεια το ερώτημα που τίθεται -και στη δευτερολογία μου θα μου δοθεί ο χρόνος να το αναπτύξω περισσότερο- είναι πώς σκέφτεστε εσείς προσωπικά και η Κυβέρνηση να αντιμετωπίσει αυτό το πρόβλημα όχι πυροσβεστικά, αλλά ουσιαστικά.

Δηλαδή, να αναφέρει στους Ευρωπαίους συνεταίρους μας -ας το πω έτσι- ότι, «δεν μπορείτε να κλείνετε εσείς τα σύνορά σας κατά βούληση και χωρίς επιπτώσεις…» -και μιλώ για κράτη της Κεντρικής Ευρώπης- «…και εμείς εδώ να κινδυνεύουμε να αλλοιωθεί η πληθυσμιακή σύνθεση των νησιών μας». Είναι ζωτικής σημασίας για την ίδια τη χώρα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Πρόεδρo.

Την ερώτηση θα απαντήσει ο Υπουργός Μεταναστευτικής Πολιτικής κ. Δημήτριος Βίτσας.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κύριε Κρεμαστινέ, στην ερώτησή σας βάζετε ορισμένα υπαρκτά ζητήματα, τα οποία, κατά τη γνώμη μου, θα πρέπει να αποτελέσουν στοιχεία ουσιαστικού διαλόγου και κοινής πρακτικής ανάμεσα στις δημοκρατικές δυνάμεις. Αυτό είναι συγκεκριμένο.

Θα έχουμε μια μεγάλη ευκαιρία από την Τρίτη, που θα συζητήσουμε μια νομοθετική πρωτοβουλία του Υπουργείου κατά την οποία θα ενσωματώσουμε δύο ευρωπαϊκές οδηγίες και θα κάνουμε αλλαγές στη διαδικασία ασύλου και στη διαδικασία ένταξης, να το κουβεντιάσουμε.

Πρέπει να συμφωνήσουμε, όμως, σε ορισμένα πράγματα.

Κατ’ αρχάς να πω ότι είναι θεμιτές οι ανησυχίες. Αυτή τη στιγμή που μιλάμε ο διευθυντής της Υπηρεσίας Πρώτης Υποδοχής και Ταυτοποίησης βρίσκεται στη Μόρια. Ξέρουμε πολύ καλά ποια είναι τα προβλήματα που κατά κύριο λόγο προέρχονται από τις ροές, αλλά δεν γεννούν τις εκρήξεις. Τι εννοώ με αυτό; Θεμιτή η ανησυχία, αναγκαίος ο διάλογος, ατυχής, κατά τη γνώμη μου, η έμπνευση ορισμένων φορέων της Λέσβου να μην συμμετάσχουν στον διάλογο. Θα μπορούσαν να κάνουν και τη διαμαρτυρία και τον διάλογο. Αυτό εννοώ. Σε καμμία, όμως, περίπτωση δεν πρόκειται και σε προσωπικό και σε πολιτικό επίπεδο να συνδιαλλαγώ με εκείνες τις φασιστικές ομάδες οι οποίες θέλουν να πατήσουν στο υπαρκτό πρόβλημα και να επηρεάσουν τη συντριπτική πλειονότητα του κόσμου, η οποία ανησυχεί. Την συντριπτική πλειονότητα εγώ την κατανοώ. Άρα υπάρχει μια σαφής διάκριση.

Θα προχωρήσω στην ερώτησή σας. Ξέρετε κι εσείς πολύ καλά ότι ο τρόπος λειτουργίας έχει ως ομπρέλα τη Συνθήκη της Γενεύης και το Πρωτόκολλο της Νέας Υόρκης, τη διεθνή νομοθεσία, την εσωτερική νομοθεσία, τις διεθνείς συμφωνίες και τις διεθνείς συνεννοήσεις. Νομίζω ότι από κάποιο λάθος μπήκε το θέμα της καταγραφής. Είναι διεθνής πρακτική η καταγραφή να γίνεται στις πύλες εισόδου κάθε χώρας. Αναφέρετε στην ερώτησή σας την καταγραφή του αιτούντος άσυλο στη διαδικασία του ασύλου.

Αυτή τη στιγμή λειτουργούμε με βάση την κοινή δήλωση της Ευρωπαϊκής Ένωσης με την Τουρκία. Έχουμε υποβάλει προτάσεις για το πώς μπορούν τα νησιά να αποσυμπιεστούν. Αίφνης -σας λέω τη δική μας πρόταση που έχει υποβληθεί από το Υπουργείο- με έναν τακτικό και κατόπιν συνεννόησης τρόπο, να υπάρχει μια μεταφορά στην ενδοχώρα υπό μια περιφρούρηση, θα έλεγε κανείς, η οποία δεν θα αμφισβητείται, να γίνονται εδώ οι διαδικασίες του ασύλου και έτσι όσοι είναι να επιστραφούν, να επιστρέφονται κι όσοι είναι να πάρουν άσυλο, να παίρνουν άσυλο. Αυτό δεν έχει γίνει δεκτό προς στιγμήν ούτε από την Ευρωπαϊκή Ένωση ούτε από την Τουρκία.

Είχα, όμως, την ευκαιρία και στη Μυτιλήνη και στη Βουλή να μιλήσω για έναν στόχο και ένα σχέδιο με το οποίο φτάνουμε στον στόχο όσον αφορά στα νησιά, γιατί η αποσυμπίεσή τους είναι αναγκαία. Ο στόχος αυτός έχει να κάνει με το γεγονός ότι πρέπει να φτάσουμε στα τέλη Σεπτεμβρίου, ώστε ο πληθυσμός των αιτούντων ασύλου που μένουν στα νησιά να είναι αντίστοιχος με τη δυναμικότητα των κέντρων υποδοχής. Αυτό πρακτικά σημαίνει ότι πρέπει να ενδυναμώσουμε και να επιταχύνουμε τις διαδικασίες του ασύλου σε πρώτο βαθμό.

Αφού τις επιταχύνουμε, πρέπει συγχρόνως να μεταφέρουμε και αυτούς που έχουν δικαίωμα και τις ευάλωτες ομάδες, οι οποίες δεν είναι λίγες. Σας λέω ότι το 38% από τους αιτούντες άσυλο είναι ευάλωτες ομάδες και έχουν δικαίωμα και άρσης του γεωγραφικού περιορισμού και να έρθουν στο εσωτερικό της χώρας.

Προσπαθούμε να λύσουμε γρήγορα, αναπτύσσοντας και προσανατολίζοντας συγκεκριμένα τις επιτροπές προσφυγών -δηλαδή λέμε τέσσερις στη Λέσβο, δύο στη Χίο, δύο στη Σάμο, μία στη Λέρο, μία στην Κω- και με αυτόν τον τρόπο να προχωρήσουμε και γρήγορα και καλύτερα τόσο στις επιστροφές με βάση την κοινή δήλωση όσο και στις οικειοθελείς επιστροφές.

Χθες μάλιστα είχα μια συνάντηση που αφορούσε τις οικειοθελείς επιστροφές. Έχουν γίνει οικειοθελείς επιστροφές, δέκα χιλιάδες μέσα στο 2017, αλλά με αυτόν τον τρόπο διαμορφώνεται το πλαίσιο, το οποίο βέβαια πάλι εξαρτάται από τις ροές.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, αν θέλετε, ολοκληρώστε. Έχετε και τη δευτερολογία σας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ένα λεπτό, κύριε Πρόεδρε.

Και εξαρτάται πάλι από τις ροές γιατί στους τέσσερις πρώτους μήνες του 2018 είχαμε μια αύξηση των ροών που υπερβαίνει το 60%, σε σχέση με το 2017, στα νησιά και οκταπλασιασμό στον Έβρο. Τώρα, τις τελευταίες ημέρες, στον Έβρο είναι πολύ καλύτερη η κατάσταση και στα νησιά έχει επίσης κατέβει. Αυτό έχει να κάνει βέβαια και με τις διεθνείς συνεννοήσεις και με την Ευρωπαϊκή Ένωση και με την ίδια την Τουρκία.

Άρα, αυτό είναι περίπου το σχέδιο, το έχω ήδη αναπτύξει, αλλά θα έχω την ευκαιρία την Τρίτη να το αναπτύξω περισσότερο, γιατί κατανοούμε την ανάγκη και να αποσυμπιεστούν τα νησιά, αλλά δεν μπορούμε να επαναφέρουμε τα νησιά ως «transition μέρη» όπου θα δημιουργήσουν μια συνεχή ροή από την πλευρά της Τουρκίας, χωρίς πλέον όρους και όρια, και θα ξαναζήσουμε το 2015, που θυμόσαστε ότι υπήρχε η Σούδα στη Χίο, υπήρχαν δέκα καταυλισμοί στην Μυτιλήνη, υπήρχε ο κόσμος που ήταν με σκηνές στο λιμάνι στην Κω και θα έλεγε κανείς ότι η μοναδική κάπως ευπρεπής κατάσταση του 2015 ήταν στη Λέρο.

Τα υπόλοιπα θα σας τα πω στη δευτερολογία μου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Πρόεδρε, πριν σας δώσω τον λόγο, θα ήθελα να κάνω δύο ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις εκπαιδευτικοί συνοδοί τους από το 4ο Δημοτικό Σχολείο Γέρακα.

Επίσης, τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννέα μαθήτριες και μαθητές και δύο εκπαιδευτικοί συνοδοί από τα Εκπαιδευτήρια Παναγιωτόπουλου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Για να γνωρίζετε λίγο και τη διαδικασία που παρακολουθείτε, είναι η διαδικασία των επίκαιρων ερωτήσεων, κατά τις οποίες έχει το δικαίωμα ο εκάστοτε Βουλευτής να απευθύνει ένα ερώτημα απευθείας στον Υπουργό και να έρθουν εδώ να κάνουν μια συζήτηση με πρωτολογία και δευτερολογία. Η συγκεκριμένη ερώτηση είναι από τον Ε΄ Αντιπρόεδρο της Βουλής προς τον Υπουργό Μεταναστευτικής Πολιτικής, σχετικά με το μείζον θέμα που απασχολεί τη χώρα μας σχετικά με τις μεταναστευτικές ροές και την καλύτερη διαχείριση αυτών.

Κύριε Πρόεδρε, έχετε τον λόγο για τρία λεπτά για τη δευτερολογία σας.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως είδατε, κύριε Υπουργέ, δεν αμφισβητώ καθόλου τις προσπάθειες τις δικές σας, αλλά και του προηγούμενου Υπουργού. Επίσης, δεν αμφισβητώ και τις προσπάθειες που ασφαλώς κάνει ο Πρωθυπουργός σε επικοινωνιακό επίπεδο με τους άλλους Πρωθυπουργούς. Όμως, αυτό που λέω είναι ότι, πρέπει σε φανερό επίπεδο, δηλαδή να δημιουργήσουμε θέμα σε επίπεδο αρχηγών κρατών, καθώς πρέπει να υπάρχει κι ένα plan B, σε περίπτωση που συμβούν όλα αυτά που ανέπτυξα στην πρωτολογία μου, όσον αφορά το τι θα κάνει η Ευρωπαϊκή Ένωση. Δεν μπορεί να μας αφήσει έτσι. Αυτό είναι το ερώτημα. Νομίζω ότι είναι μείζον το θέμα, γιατί έκανα και την αρχική εισαγωγή ότι είχα προβλέψει, δυστυχώς, ότι τα hot spots θα γίνουν όπως είναι σήμερα κι επιβεβαιώθηκα.

Γι’ αυτό, λοιπόν, επανέρχομαι σήμερα, ανησυχώντας πραγματικά και ως Βουλευτής -αν θέλετε- του Αιγαίου. Ανησυχώ όχι μόνο για το Αιγαίο, αλλά και για την ύπαρξη της χώρας, διότι βλέπετε ότι αγοράζουν όπλα, εξοπλισμούς εκατέρωθεν και όλα αυτά, και δεν μπορεί αυτό το πράγμα η Ευρωπαϊκή Ένωση να το αντιμετωπίζει όπως το αντιμετωπίζει, δηλαδή να λέει «είναι δικό σας το πρόβλημα -της Ελλάδας και της Ιταλίας-, εμείς εδώ θέλουμε την ησυχία μας». Τότε τι Ευρωπαϊκή Ένωση έχουμε;

Γι’ αυτόν ακριβώς τον λόγο κάνω αυτή την ερώτηση. Βεβαίως, μπορεί να μου πείτε «έπρεπε να την κάνετε στον Πρωθυπουργό». Εντάξει, αλλά την κάνω σε σας, εμμέσως προς τον Πρωθυπουργό, διότι θεωρώ ότι το θέμα αυτό είναι ζωτικής σημασίας για τη χώρα και κατά τη γνώμη μου, δεν έχει κλείσει καθόλου.

Χωρίς, λοιπόν, να αμφισβητώ τα πάντα, προτείνω κάτι το οποίο αυτή τη στιγμή νομίζω ότι είναι πάρα πολύ ουσιαστικό για όλους μας.

Μία άλλη σκέψη που θα μπορούσα να κάνω -την εκφράζω σε εσάς αυτήν- είναι η εξής: όπως είναι οι καταυλισμοί των προσφύγων στην Τουρκία, ας φροντίσει η Ευρωπαϊκή Ένωση, στο ενδεχόμενο που συμβούν γεγονότα, να μας εξασφαλίσει τη δυνατότητα τέτοιων καταυλισμών. Διότι εάν συμβούν τέτοια γεγονότα -εύχομαι να μη συμβούν-, πρέπει να υπάρχει το plan B. Εάν δεν υπάρχει το plan B τότε θα έχουμε μεγάλα προβλήματα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Αντιπρόεδρο.

Κύρει Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Νομίζω, κύριε Κρεμαστινέ, ότι αν συζητάμε τα πράγματα ψύχραιμα, όπως κάνουμε οι δυο μας αυτή τη στιγμή, αν δεν μπορούμε να βρούμε λύσεις, που θα ήταν το ευκταίο, τουλάχιστον μπορούμε να διαμορφώνουμε συνεννοήσεις στην κατεύθυνση και της Ευρωπαϊκής Ένωσης και της Τουρκίας.

Εγώ θα σας πω τι προσπάθειες και τι προτάσεις έχουμε κάνει, ανοικτά. Σας ανέφερα μία προηγουμένως. Εμείς έχουμε κάνει πολύ συγκεκριμένες προτάσεις στην Ευρωπαϊκή Ένωση για ένα κοινό σύστημα εξέτασης του ασύλου. Δεύτερον, ένα κοινό σύστημα επιστροφών. Τρίτον, ένα σύστημα διαδικασιών εξέτασης όπου όταν είναι παραπάνω από έναν αριθμό αμέσως θα μπορούν να πηγαίνουν σε άλλες χώρες της Ευρώπης και να εξετάζεται εκεί η αίτηση ασύλου. Είναι τρεις πολύ συγκεκριμένες προτάσεις.

Το τέταρτο που έχουμε κάνει είναι ότι οι πέντε χώρες πρώτης υποδοχής στην Ευρωπαϊκή Ένωση, δηλαδή η Ισπανία, η Ιταλία, η Μάλτα, η Ελλάδα και η Κύπρος, έχουμε καταθέσει δεκατρείς κοινές θέσεις στη συζήτηση για το Δουβλίνο IV. Και υπάρχει και συγχρόνως μια ολοκληρωμένη πίεση, γιατί εσείς σωστά το είπατε, ώστε να υπάρχει η ουσία της κοινής δήλωσης. Η ουσία της κοινής δήλωσης, η καρδιά της κοινής δήλωσης είναι η συμφωνία ανάμεσα στην Ευρωπαϊκή Ένωση και στην Τουρκία, να διατηρεί η Τουρκία τους προσφυγικούς και μεταναστευτικούς πληθυσμούς και να κάνει άλλα πράγματα που κάνει στο έδαφός της και να δίνονται χρήματα προς τούτο στη Τουρκία -γι’ αυτό δίνονται- και ως διορθωτικός μηχανισμός είναι οι επιστροφές.

Υπάρχουν και άλλα δύο ζητήματα. Το ένα ζήτημα είναι η κοινή προσπάθεια να κτυπηθούν οι διακινητές, δηλαδή αυτοί οι εγκληματίες ανθρώπων, που είναι το βασικό. Και το δεύτερο είναι η Τουρκία να έχει μια μεγαλύτερη ευθύνη για την προάσπιση, τη θωράκιση -και μιλάω για τις μεταναστευτικές ροές- των χερσαίων συνόρων της.

Βρισκόμαστε -και το επαναλαμβάνω- σε συνεννόηση τόσο με την Ευρωπαϊκή Ένωση και με τους αντίστοιχους επιτρόπους όσο και με την τουρκική πλευρά. Έχουμε ανοίξει έναν δίαυλο. Αυτό φαίνεται ότι ως τώρα έχει κάποια αποτελέσματα.

Συγκεκριμένα, στις 24 Απριλίου του 2018 στα κρατητήρια του Έβρου υπήρχαν χίλιοι διακόσιοι εβδομήντα. Εχθές ήταν εκατόν δεκαεννέα. Αυτό έχει να κάνει με τις ίδιες τις ροές. Έχουν πέσει οι ροές στον Έβρο. Αν με ρωτήσει κανείς «είστε σίγουρος ότι αυτό θα διατηρηθεί;» εγώ θα πω ότι πρέπει να προσέχουμε, να παρακολουθούμε, να συνεχίσουμε και να μη χαλαρώνουμε.

Υπάρχει το μεγάλο πρόβλημα της Λέσβου, που είναι κύριο. Εγώ αν θα μου λέγατε να κάνω μια κατηγοριοποίηση, θα έλεγα: Λέσβος, Σάμος, Χίος. Σε αυτή την κατεύθυνση εργαζόμαστε, αλλά όχι με τον τρόπο που θα προκαλούμε καινούργιες ροές προς την Ελλάδα, γιατί αν, ας πούμε, παίρνεις εκατό ανθρώπους, γιατί είναι ευάλωτοι, από τη Λέσβο και την επόμενη μέρα το πρωί έρχονται εκατό από την πλευρά της Τουρκίας, αυτό θα σημαίνει μηδέν.

Αυτό έχει και διαδικασίες συνεννόησης και διαδικασίες επιστροφών και συγχρόνως χρειάζεται μια ισορροπία που να αφορά και τα δικαιώματα και τη βελτίωση της ζωής των κατοίκων στη Μόρια, στα Πάμφιλα, στην Παναγιούδα κ.λπ..

Και γι’ αυτό λέω ότι όταν μπαίνεις σε ένα τέτοιο αναπτυξιακό συνέδριο και συζητάς βρίσκεις λύσεις.

Σε αυτή την κατεύθυνση θα συνεχίσουμε, χωρίς να αφήνουμε πίσω μας τη βασική μας κατεύθυνση και τη βασική μας πολιτική. Η βασική μας πολιτική είναι οι νόμιμες οδοί μετανάστευσης και ο αλληλέγγυος καταμερισμός του προσφυγικού ζητήματος σε όλη την Ευρώπη, κάτι στο οποίο μια σειρά από χώρες δεν συμμετέχουν, έχουν μηδενική συμμετοχή. Αυτό είναι το βασικό και είναι από τα ζητήματα που φαντάζομαι ότι κι ο Υπουργός Εξωτερικών, αλλά και εγώ ο ίδιος συζητάμε και στα ευρωπαϊκά fora και στις ευρωπαϊκές διαδικασίες κι ελπίζω ότι θα είναι και ένα από τα κύρια ζητήματα συζήτησης και στη συνάντηση που γίνεται ανάμεσα στα Βαλκάνια και στις χώρες του Βίσεγκραντ.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 1584/2-5-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Περιβάλλοντος και Ενέργειας, με θέμα: «Ανατροπή φορτηγού στη Χαλκιδική».

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, σύμφωνα με το δελτίο Τύπου που ανήρτησε στην ιστοσελίδα της η «HELLAS GOLD» στις 10 Μαρτίου του 2018 είχαμε μια ανατροπή ενός φορτηγού εργολάβου που συνεργάζεται με την εταιρεία «ΕΛΛΗΝΙΚΟΣ ΧΡΥΣΟΣ», το οποίο εκτελούσε μεταφορά υλικού αποκατάστασης.

Επειδή, κύριε Υπουργέ, το δελτίο Τύπου το οποίο εξέδωσε και ανήρτησε στην ιστοσελίδα της η εταιρεία αφήνει πολλές ασάφειες με εκφράσεις -θα μου επιτρέψετε να σας πω- όπως «για την άμεση απομάκρυνση του υλικού που διέρρευσε λόγω της ανατροπής του οχήματος», «το υλικό έχει πιστοποιηθεί ως μη επικίνδυνο», «μεταφορά υλικού που προέρχεται από τον καθαρισμό και την αποκατάσταση υπολειμμάτων καθαρισμού», η ερώτηση είναι απλή:

Κύριε Υπουργέ, τι ακριβώς μετέφερε το συγκεκριμένο φορτηγό και σε τι βαθμό είναι επικίνδυνο αυτό για τη δημόσια υγεία;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Σαρίδη, πράγματι αναφέρεστε σε περιστατικό το οποίο έλαβε χώρα την 10η Μαρτίου στο όγδοο χιλιόμετρο της οδού Ολυμπιάδας - Στρατωνίου και ήταν μια ανατροπή φορτηγού που μετέφερε απόβλητα της «ΕΛΛΗΝΙΚΟΣ ΧΡΥΣΟΣ». Άμεσα επιθεωρητές περιβάλλοντος του Σώματος της Επιθεώρησης Περιβάλλοντος από τη βόρειο Ελλάδα ενημερώθηκαν από την Αστυνομία και μετέβησαν στο σημείο. Από την αυτοψία των επιθεωρητών στο ατύχημα διαπιστώθηκε και από εμάς διαφυγή των μεταφερόντων στερεών αποβλήτων επί του εδάφους, σε περιορισμένη βέβαια έκταση. Τα απόβλητα μεταφέρονταν για οριστική διάθεση στην εγκατάσταση αποβλήτων του Χώρου Υγειονομικής Ταφής Επικινδύνων Αποβλήτων ΧΥΤΕΑ Κοκκινόλακα της «ΕΛΛΗΝΙΚΟΣ ΧΡΥΣΟΣ» από την κοινοπραξία «ΑΚΤΩΡ - ΗΛΕΚΤΩΡ Α.Ε.», σύμφωνα με άδεια συλλογής και μεταφοράς μη επικινδύνων αποβλήτων που διαθέτει η εν λόγω εταιρεία και εκδόθηκε από τη ΔΙΠΕΧΩ της αποκεντρωμένης διοίκησης.

Σύμφωνα με τους υπεύθυνους των εταιρειών, πρόκειται για υπόλειμμα από επιβαρυμένα εδάφη από την παλιά λίμνη Τελμάτων Ολυμπιάδας που προέκυψαν στο πλαίσιο υλοποίησης του έργου αποκατάστασης. Οι επιθεωρητές περιβάλλοντος έλαβαν δείγμα από τον σωρό των αποβλήτων παρουσία της Αστυνομίας και των εκπροσώπων των εταιρειών. Το δείγμα έχει αποσταλεί στο Γενικό Χημείο του Κράτους και στο ΙΓΜΕ, για να γίνει ανάλυση, έτσι ώστε να εξεταστεί αν είναι επικίνδυνο ή μη επικίνδυνο απόβλητο. Την ίδια μέρα βέβαια έγινε καθαρισμός της περιοχής, ως οφείλαμε, και επιβεβαιώθηκε αυτό από την Αστυνομία και ζητήθηκαν στοιχεία από τις εταιρείες, ώστε να διερευνηθεί περαιτέρω η υπόθεση από τους επιθεωρητές περιβάλλοντος εν αναμονή και των αποτελεσμάτων των χημικών αναλύσεων, για να γίνει και η έκθεση ελέγχου.

Πρέπει να σας πω εκ των προτέρων, γιατί ήταν παλαιότερα τοποθετημένη η ερώτησή σας, δηλαδή την έχετε καταθέσει εδώ και αρκετό καιρό και είχαμε χρόνο για να ελέγξουμε τα στοιχεία, ότι δυστυχώς αυτή η ανάλυση και η αξιολόγηση και η κατάταξη δεν μπορεί να ολοκληρωθεί σε σύντομο χρονικό διάστημα και δεν μπορούσαμε να απαντήσουμε και νωρίτερα, γιατί δεν είχαμε πλήρη ολοκλήρωση των αναλύσεων.

Μετά το συμβάν του ατυχήματος σχηματίστηκε αυτεπάγγελτα δικογραφία δυνάμει του άρθρου 243 παράγραφος 2 του Κώδικα Ποινικής Δικονομίας. Το Αστυνομικό Τμήμα Αρναίας μετά την ολοκλήρωση της προκαταρκτικής εξέτασης θα αποστείλει τη δικογραφία στην Εισαγγελία Χαλκιδικής για τις δικές της κατά τον νόμο ενέργειες. Το προανακριτικό υλικό συγκεντρώνεται χωρίς δημοσιότητα δυνάμει του άρθρου 241 του κώδικα και συνεπώς επί του παρόντος δεν μπορούν να δημοσιοποιηθούν με κανέναν τρόπο στοιχεία που περιλαμβάνονται στη δικογραφία παρά μόνο με εντολή εισαγγελέα.

Η υπηρεσία μας, βέβαια, μετά την αξιολόγηση των αναλύσεων θα αποστείλει το σύνολο των στοιχείων στο Αστυνομικό Τμήμα Αρναίας και στις περιπτώσεις που μετά από ένα συμβάν σχηματιστεί δικογραφία και εμπλέκεται η υπηρεσία του Υπουργείου η υπηρεσία ενημερώνει τον εισαγγελέα για κάθε ενέργεια και σε κάθε περίπτωση προχωράει το δικό της διοικητικό σκέλος αρμοδίως, δηλαδή τη σύνταξη έκθεσης ελέγχου, όπως σας είπα, την κλήση σε απολογία, τη βεβαίωση ή μη παράβασης και την επιβολή κυρώσεων.

Μέχρι στιγμής, λοιπόν, έχουν σταλεί τα στοιχεία στο Γενικό Χημείο του Κράτους, έχουν αποσταλεί αποτελέσματα από το Γενικό Χημείο του Κράτους. Θα ζητηθεί από το Γενικό Χημείο του Κράτους να γίνει αξιολόγηση και κατάταξη, δηλαδή υπάρχει χημική ανάλυση και πρέπει να καταταχθούν ως επικίνδυνα ή μη και δεν έχουμε στοιχεία ακόμα από το Ινστιτούτο Γεωλογικών Μελετών.

Θα συνεχίσω στη δευτερομιλία μου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Σαρίδη, έχετε τον λόγο για τρία λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, απ’ ό,τι αντιλαμβάνομαι, το θέμα εξελίσσεται. Βρίσκεται αυτή τη στιγμή σε μία προανακριτική φάση. Και απ’ ό,τι αντιλαμβάνομαι, ενδεχομένως και κάποια στοιχεία, τα οποία μπορεί να έχετε κι εσείς αλλά και ο ανακριτής στα χέρια του, δεν μπορούν να δημοσιοποιηθούν.

Αυτό που θα ήθελα εγώ να σας πω από την πλευρά μου, κύριε Υπουργέ, είναι ότι ως πολιτεία και εσείς από τη δική σας πλευρά και εγώ από τη θέση, στην οποία βρίσκομαι πρέπει να καθησυχάζουμε τους πολίτες για ό,τι αισθάνονται ενδεχομένως.

Άρα τι έχει κάνει η εταιρεία από τη δική της πλευρά; Πώς η εταιρεία είναι εντάξει στις υποχρεώσεις της; Πώς τηρεί τις υποχρεώσεις της; Πώς η πολιτεία το ελέγχει αυτό; Τι γίνεται με τα απόβλητα; Για τι είδους απόβλητα μιλάμε; Πού πηγαίνουν; Γίνονται έλεγχοι στους χώρους εκείνους για τα απόβλητα της εταιρείας;

Και κάτι το οποίο ενδεχομένως να μην είναι της παρούσης, κύριε Υπουργέ, αλλά είναι σημαντικό και αφορά αυτή την επένδυση. Μπορεί να μην είναι και μέσα στη δικαιοδοσία σας και να μην μπορείτε να απαντήσετε, αλλά τι γίνεται, κύριε Υπουργέ, με τις άδειες; Νομιμοποιείστε να εκδώσετε νέες άδειες; Διότι σύμφωνα με αυτά τα οποία πιστεύω εγώ, δεν νομιμοποιείστε να εκδώσετε άλλες άδειες, νέες άδειες, αν πρώτα δεν αδειοδοτηθεί συνολικά το νέο υποέργο των Σκουριών κι αν ουσιαστικά δεν εγκριθούν οι τεχνικές μελέτες και το νέο επενδυτικό σχέδιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Σαρίδη, το τελευταίο σκέλος της ερώτησής σας αφορά τον αρμόδιο Υπουργό που έχει και την ευθύνη των μεταλλευτικών έργων και των ορυκτών πόρων. Γνωρίζω ότι πρόσφατα ολοκληρώθηκε η διαιτησία και είχαμε θέσει κι εμείς ένα ερώτημα στη διαιτησία, σχετικά με την ολοκλήρωση της σύμβασης ή την ακύρωσή της, εφόσον δεν έχει ολοκληρωθεί η διαδικασία παραγωγής καθαρών μετάλλων ή γιατί δεν έχουν κατατεθεί οι μελέτες ακόμα γι’ αυτή. Όμως, αυτό πράγματι είναι ακόμα σε εκκρεμότητα. Όμως, γι’ αυτά που αφορούν τη δική μου αρμοδιότητα πρέπει να σας πω ότι η διαχείριση των αποβλήτων της δραστηριότητας είναι, πράγματι, ιδιαίτερα σημαντικό περιβαλλοντικό στοιχείο των περιβαλλοντικών όρων του έργου.

Κι όπως είπα και στην προηγούμενη ερώτηση που ήσασταν παρών, γι’ αυτό επιτρέψτε μου να το χρησιμοποιήσω, το Υπουργείο Περιβάλλοντος δεν εκπροσωπεί καμμία εταιρεία και δεν απολογείται και για καμμία εταιρεία. Αντίθετα, ζητάει απ’ όλες τις εταιρείες να είναι απολύτως αυστηρές στον έλεγχο των περιβαλλοντικών δραστηριοτήτων τους. Διότι εμείς εδώ εκπροσωπούμε και υπερασπιζόμαστε την ανθρώπινη υγεία και το περιβάλλον. Και αυτό το κάνουμε για όλες τις δραστηριότητες, γιατί το περιβάλλον είναι και βασικό στοιχείο της παραγωγής και της ανάπτυξης της χώρας μας.

Όσον αφορά, λοιπόν, τα δύο ζητήματα που θέσατε, τι είναι τα απόβλητα που διαχειρίζεται η εταιρεία και πού τα πηγαίνει, συνεχίζοντας την προηγούμενη απάντηση, θα σας πω ότι η εταιρεία έχει αδειοδότηση περιβαλλοντικών όρων, η οποία δόθηκε στις 26 Ιουλίου του 2011. είναι κοινή υπουργική απόφαση και η εν λόγω ΚΥΑ και η ΜΠΕ που τη συνοδεύει αναφέρει ότι τα ρυπασμένα χώματα και τα υπολείμματα που προκύπτουν από τις διαδικασίες εξυγίανσης και αποκατάστασης, όπως αυτές που αναφέρονται στο συγκεκριμένο τέλμα της Ολυμπιάδας, χαρακτηρίζονται ως επικίνδυνα.

Τον Ιούλιο του 2017 η εταιρεία κατέθεσε μελέτη στη ΔΙΠΑ, στη Διεύθυνση Περιβαλλοντικής Αδειοδότησης του Υπουργείου, σύμφωνα με την οποία τα απόβλητα που έχουν προκύψει από την επεξεργασία των παλιών τελμάτων είναι μη επικίνδυνα. Η Διεύθυνση Περιβαλλοντικής Αδειοδότησης δέχθηκε τις μελέτες και αποφάνθηκε με έγγραφό της ότι μπορεί να χρησιμοποιηθούν ως υλικό λιθογόμωσης και αυτό αφορούσε ένα τμήμα των αποβλήτων της πλατείας Φιρέ στην Ολυμπιάδα.

Ζητήσαμε, όμως, από την εταιρεία να επανεξετάσει και να καταθέσει νέα μελέτη για το σύνολο των υπολοίπων αποβλήτων, πλην της πλατείας Φιρέ, που ήταν παλιές αποθέσεις και παλιά απόβλητα.

Εγώ, λοιπόν, αυτό που έχω να σας πω είναι ότι από το τμήμα της Ολυμπιάδας από το οποίο προκύπτει ότι είναι το φορτίο, είναι τμήμα για το οποίο απαιτείται να κατατεθεί χαρακτηρισμός, γι’ αυτό και κάνουμε την ανάλυση για να δούμε αν είναι επικίνδυνο ή όχι. Δεν έχει τοποθετηθεί η πολιτεία σχετικά με αυτά τα χαρακτηριστικά.

Και η εταιρεία έχει μεν υποβάλει χαρακτηρισμό για τα απόβλητα εμπλουτισμού των εργοστασίων στο Στρατώνι και στον Μαντέμ Λάκκο -δύο δραστηριότητες-, όμως υπολείπονται αρκετά ακόμα στερεά απόβλητα, για τα οποία υπάρχει αίτημα της υπηρεσίας μας προς την εταιρεία να κάνει τη μελέτη χαρακτηρισμού.

Πράγματι, υπάρχει ακόμα θέμα, για το οποίο είμαστε σε αλληλογραφία και ζητάμε να χαρακτηριστούν όλα τα απόβλητα, για να εξασφαλίζεται η ασφάλεια στην υγεία και στο περιβάλλον.

Όσον αφορά τώρα για το πού διατίθενται, σας είπα ότι αυτά μεταφέρονται στον ΧΥΤΕΑ Κοκκινόλακκα, που είναι ένα έργο υπό κατασκευή από το 2013, με ευθύνη της εταιρείας, με στεγάνωση, για την οποία ακόμα δεν έχουμε δώσει έγκριση εμείς από τη Διεύθυνση Περιβαλλοντικής Αδειοδότησης κι αυτό το γνωρίζει εγγράφως η εταιρεία.

Για τον λόγο αυτό έχει συσταθεί ειδική επιτροπή από το Υπουργείο μας, η οποία εξετάζει την ασφάλεια της στεγάνωσης του Κοκκινόλακκα -είναι απόφαση που έχουμε λάβει με τον Υπουργό τον τελευταίο ενάμιση χρόνο και υπάρχει στο πεδίο και δουλεύει- και η οποία υποστηρίζεται και από την αρμόδια επιστημονική επιτροπή που προβλεπόταν στην έγκριση των περιβαλλοντικών όρων. Γι’ αυτό και υπάρχει ένα ζήτημα, το οποίο συζητάμε εμείς αυτή την περίοδο, για την ενίσχυση της επιστημονικής επιτροπής, ώστε να «τρέξουν» οι μελέτες για την ασφάλεια του Κοκκινόλακκα.

Παρά ταύτα, πρέπει να σας πω ότι εμείς ουδέποτε διακόψαμε την εξέλιξη ασφαλών εργασιών. Έχουμε δώσει δύο φορές προσωρινή εξάμηνη άδεια λειτουργίας, για να υπάρχει ασφάλεια στη διαχείριση αποβλήτων, όμως είμαστε πάρα πολύ αυστηροί. Δεν θα ολοκληρώσουμε τη διαχείριση αυτή, αν δεν είμαστε απολύτως σίγουροι και για την ασφάλεια της στεγάνωσης και για την υγειονομική δραστηριότητα του ΧΥΤΕΑ. Κι αυτό το γνωρίζει και η εταιρεία. Δηλαδή, μπορεί να μην παρακωλύουμε δραστηριότητες οικονομικές στη χώρα μας, αν αυτές έχουν εξασφαλίσει το επίπεδο ασφάλειας του περιβάλλοντος, όμως η περιβαλλοντική αδειοδότηση είναι πάρα πολύ αυστηρή και θα επιμείνουμε και στον χαρακτηρισμό των αποβλήτων και στην αξιολόγηση της στεγάνωσης του ΧΥΤΕΑ Κοκκινόλακκα, στον οποίο, όπως σας ανέφερα και στο πρώτο σκέλος της ερώτησης, πηγαίνουν τα απόβλητα. Διότι -κλείνω με αυτό- είναι σημαντικές οι οικονομικές δραστηριότητες για τη χώρα μας, είναι σημαντική η εργασία και η ανάπτυξη, όμως δεν θα γίνει αυτό εις βάρος της ανθρώπινης υγείας και του περιβάλλοντος. Και σε αυτό θα είμαστε ισότιμοι και αυστηροί προς όλες τις επιχειρήσεις και προς όλες τις δραστηριότητες που υπάρχουν στη χώρα μας γενικότερα από τον οικονομικό ή από τον ανθρώπινο παράγοντα.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Συνεχίζουμε με την τελευταία ερώτηση για τη σημερινή συνεδρίαση, στην οποία θα απαντήσει ο Υπουργός Περιβάλλοντος και Ενέργειας κ. Γεώργιος Σταθάκης. Πρόκειται για τη δεύτερη με αριθμό 1591/4-5-2018 επίκαιρη ερώτηση πρώτου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, με θέμα: «Θέσπιση ανταποδοτικού τέλους μεγάλων υδροηλεκτρικών σταθμών».

Κύριε Μπαργιώτα, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ που ήρθατε σήμερα για την ερώτηση.

Θυμίζω πολύ σύντομα ότι με τον νόμο του 2006, που αφορά τις ανανεώσιμες πηγές ενέργειας, στις οποίες περιλαμβάνονται τα μικρά υδροηλεκτρικά έργα, έχει θεσπιστεί ανταποδοτικό τέλος ύψους 3%, το οποίο αποδίδεται μέσω των ΟΤΑ στις τοπικές κοινωνίες. Αυτό δεν ισχύει και δεν καλύπτει τα μεγάλα υδροηλεκτρικά τα οποία, όπως γνωρίζετε, είναι πολλά στη χώρα, με αποτέλεσμα σήμερα οι περιοχές, οι οποίες έχουν μεγάλες λίμνες και μεγάλα υδροηλεκτρικά εργοστάσια, να μην έχουν κανένα ανταποδοτικό κέρδος. Αυτό αφορά έναν αριθμό λιμνών και φραγμάτων ανά τη χώρα.

Χαρακτηριστικό, όμως, παράδειγμα και θα ήθελα να επικεντρωθώ εκεί, είναι αυτό του Αχελώου, στον οποίο, όπως γνωρίζετε πολύ καλά, υπάρχει η ραχοκοκαλιά της υδροηλεκτρικής παραγωγής της ΔΕΗ. Η ΔΕΗ, με μια σειρά από φράγματα τελειωμένα, ημιτελή ή υπό κατασκευή, έχει επιφέρει τεράστιες επιπτώσεις περιβαλλοντικές και όχι μόνο στην περιοχή, μην έχοντας αποδώσει ποτέ ιστορικά, από το 1965, κανένα ανταποδοτικό.

Θυμίζω ότι η περιοχή είναι μια από τις πιο καθυστερημένες περιοχές στη χώρας. Έχει την αξία του αυτό. Η δυτική Ευρυτανία και η Αργιθέα είναι περιοχές με πολλά προβλήματα και μηδαμινές υποδομές. Χαρακτηριστικό της απουσίας του κράτους και της ΔΕΗ στην περιοχή είναι το παράδειγμα της περίφημης γέφυρας της Τατάρνας, η οποία κατασκευάστηκε μαζί με το φράγμα των Κρεμαστών το 1965 και για σαράντα, τουλάχιστον, χρόνια δεν είχε καν οδικές προσβάσεις. Ήταν προσβάσιμη μόνο από κοπάδια αιγοπροβάτων κι από κανέναν άλλον.

Να σημειώσω ότι, σε αντίθεση με τα υδροηλεκτρικά, η ΔΕΗ έχει αποδώσει στις τοπικές κοινωνίες με πολλούς τρόπους ανταποδοτικά -και πολύ καλά έχει κάνει- στα λιγνιτωρυχεία, έχοντας κάνει παρεμβάσεις τηλεθέρμανσης και διάφορες άλλες παρεμβάσεις, τόσο στην Κοζάνη όσο και στη Μεγαλόπολη, ενώ δεν έχει κανενός είδους πολιτική παρεμβάσεων στις περιοχές που άπτονται των υδροηλεκτρικών.

Οι ιδιωτικές εταιρείες, όπως οι Βωξίτες Παρνασσού, από το 2012 έχουν δεσμευθεί με νόμο και αποδίδουν στις τοπικές κοινωνίες της Φωκίδας, οι οποίες είναι ανάλογες από άποψη οικονομικής ανάπτυξης και προβλημάτων, ένα σημαντικό μέρος.

Για το συγκεκριμένο θέμα –για να ξαναγυρίσω στο 3%- με την κινητοποίηση των τοπικών παραγόντων και των τοπικών αρχών της περιοχής της δυτικής Ευρυτανίας, της αδελφότητας Γρανιτσιωτών, της ΚΕΔΕ και των τοπικών δήμων και κοινοτήτων, το θέμα έχει φτάσει μέχρι την Ευρωπαϊκή Επιτροπή.

Ο κ. Γραμματικάκης, ο Ευρωβουλευτής του Ποταμιού, έθεσε το θέμα στην επιτροπή για το εάν θα έπρεπε ή όχι να συμπεριληφθούν τα μεγάλα υδροηλεκτρικά στα υδροηλεκτρικά που αποδίδουν το 3%, για να πάρει την απάντηση από την Επίτροπο Ανταγωνισμού κ. Μαργκρέτε Βεστάγκερ ότι η ειδική εισφορά που αποδίδεται σε φορείς διαχείρισης δικτύων ή συστημάτων από ορισμένους παραγωγούς ενέργειας από ανανεώσιμες πηγές, ανεξάρτητα του μεγέθους τους, είναι αθέμιτη διάκριση, εκτός εάν συντρέχει αντικειμενικός λόγος.

Λέει, λοιπόν, η επίτροπος ότι ακόμα και αθέμιτη διάκριση και αθέμιτη ενίσχυση της ΔΕΗ μπορεί να θεωρηθεί το γεγονός ότι έχει εξαιρεθεί από την υποχρέωση να αποδίδει ανταποδοτικό τέλος στις τοπικές κοινωνίες.

Η επίκαιρη ερώτηση, λοιπόν, είναι πώς βλέπετε το θέμα και τι σκοπεύετε να κάνετε γι’ αυτό, για ποιους λόγους δεν θεσμοθετείτε ανταποδοτικό τέλος ειδικά για τα μεγάλα υδροηλεκτρικά εργοστάσια, γιατί -όπως είπα- υπάρχει λίγο ή πολύ παντού με διάφορους τρόπους και, τέλος, εάν όντως υπάρχουν αντικειμενικές συνθήκες που το σταματάνε.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπαργιώτα.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η απάντηση είναι πάρα πολύ απλή. Τα μεγάλα υδροηλεκτρικά δεν ανήκουν στην κατηγορία των ΑΠΕ. Στην κατηγορία των ΑΠΕ ανήκουν τα φωτοβολταϊκά, τα αιολικά και τα μικρά υδροηλεκτρικά.

Γιατί δεν ανήκουν σε αυτή την κατηγορία; Διότι παίζουν άλλον ρόλο. Όλα αυτά που σας είπα, τα μικρά υδροηλεκτρικά και τα άλλα, έχουν μια συνεχή ροή, προτεραιότητα στην ένταξη στο σύστημα και εγγυημένες τιμές.

Τα μεγάλα υδροηλεκτρικά της ΔΕΗ παίζουν άλλον ρόλο στο ενεργειακό μας σύστημα. Πρώτον, δεν έχουν καμμία θετική διάκριση. Δεν παίρνουν εγγυημένη τιμή. Μπαίνουν στο σύστημα με την οριακή τιμή, τη χονδρική τιμή του συστήματος.

Δεύτερον, δεν έχουν καμμία προτεραιότητα. Είναι συμπληρωματικά. Στηρίζουν για λόγους ασφαλείας το σύστημα.

Τρίτον, δεν κάνουν μόνο τη δουλειά της ενέργειας. Είναι ταυτόχρονα αρδευτικά, αντιπλημμυρικά και είναι συστήματα με τα οποία λειτουργούμε όλο το σύστημα των υδάτινων πόρων με ασφάλεια για τις περιοχές.

Άρα οι λόγοι, για τους οποίους τα μεγάλα υδροηλεκτρικά δεν είναι μέρος της αντιμετώπισής τους ως κλασικό σύστημα ΑΠΕ, είναι αυτοί. Συνεπώς δεν τίθεται θέμα να αντιμετωπιστούν με τους ίδιους όρους και ταυτόχρονα δεν παίζουν τον ρόλο στο ενεργειακό σύστημα που παίζουν οι βασικές μονάδες λιγνίτη ή άλλες μονάδες ενεργειακής παραγωγής, οι οποίες είναι οι μονάδες μόνιμης εισαγωγής στο σύστημα. Είναι αυτές που καθορίζουν τη σταθερότητα του συστήματος και αποτελούν τις μονάδες base load, δηλαδή φορτίου μόνιμης παραγωγής ενέργειας.

Αυτή είναι η ιδιαιτερότητα των μεγάλων υδροηλεκτρικών. Συνεπώς εξαιρούνται και από την ένταξή τους στο καθεστώς των ΑΠΕ -με ό,τι αυτό συνεπάγεται- και από τη λειτουργία των βασικών μονάδων παραγωγής του ενεργειακού μας συστήματος.

Αυτή την ιδιαιτερότητα κατά τη γνώμη μου πρέπει να τη σεβαστούμε. Δεν πρέπει να αλλάξει το καθεστώς, παρά μόνο εάν μετά αλλάξει ο ρόλος που παίζουν τα μεγάλα υδροηλεκτρικά στο σύστημα.

Λαμβάνοντας υπ’ όψιν και την απάντηση της κ. Βεστάγκερ, η απάντηση είναι σαφής. Δεν προσκρούει σε κανένα επίπεδο ανταγωνισμού, ακριβώς επειδή δεν εντάσσονται στο σύστημα των ΑΠΕ, όπως είναι τα συνεχούς ροής μικρά υδροηλεκτρικά. Άρα δεν τα ανταγωνίζονται και δεν προσκρούει σε κανέναν κανόνα ανταγωνισμού.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο κ. Μπαργιώτας για τρία λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η κουβέντα για το τι είναι μεγάλο και τι μικρό υδροηλεκτρικό έργο και για το τι ρόλο παίζει στο σύστημα είναι κατανοητή και με ξεπερνά από άποψη ειδικότητας και εξειδίκευσης στα θέματα της ενέργειας. Είμαι σίγουρος, όμως, ότι ξεπερνάει η ανάλυση που κάνετε και την αντίληψη που έχουν οι τοπικοί πληθυσμοί και οι τοπικές κοινωνίες για τη διάκριση που εν τοις πράγμασι γίνεται εις βάρος τους.

Νομίζω ότι δηλώσατε με σαφήνεια ότι δεν σκοπεύετε να κάνετε κανενός είδους κίνηση όσον αφορά την ανταποδοτικότητα ή τη στήριξη από τη ΔΕΗ, η οποία καλώς ή κακώς εκμεταλλεύεται πόρους και διαταράσσει και το οικολογικό περιβάλλον.

Η πολιτική σας παράταξη ήταν αυτή η οποία ξεσήκωσε κυριολεκτικά τον τόπο τα τελευταία τριάντα χρόνια και ακύρωσε ή άφησε ημιτελή με διάφορες παρεμβάσεις -πολιτικές και δικαστικές- τα έργα στη Μεσοχώρα και στη Συκιά, για να περάσω στο δεύτερο μέρος της ερώτησης, με κύριο επιχείρημα ότι πρόκειται για μια σοβαρή οικολογική διαταραχή και οι οικολογικές επιπτώσεις στην περιοχή είναι τρομακτικές.

Για αυτά η ΔΕΗ, όπως γνωρίζετε καλύτερα από εμένα, δεν έχει κάνει το παραμικρό για τις περιοχές. Σας είπα το παράδειγμα της γέφυρας της Τατάρνας, αλλά υπάρχουν τεράστια παραδείγματα εγκατάλειψης, πραγματικά, διακοπής της κυκλοφορίας λόγω της ύπαρξης των λιμνών των έργων της ΔΕΗ, στα οποία δεν έχει δοθεί κανείς ανταποδοτικός πόρος ή δεν έχει αποκατασταθεί σε πολλές περιπτώσεις για δεκαετίες ολόκληρες η ΔΕΗ.

Αν ξεπεράσουμε, λοιπόν, το τεχνικό ζήτημα, το οποίο εγώ σας είπα προηγουμένως ότι με ξεπερνά, κάποιου είδους ανταπόδοση στην τοπική κοινωνία νομίζω ότι είναι υποχρέωση και της ΔΕΗ και του μελλοντικού ιδιοκτήτη ενδεχομένως στο απώτερο μέλλον, μιας και το μέλλον της ΔΕΗ και των συγκεκριμένων εγκαταστάσεων είναι υπό συζήτηση εδώ και πολλά χρόνια. Η Κυβέρνησή σας υιοθέτησε μια λύση, κάποιοι άλλοι μπορεί να υιοθετήσουν μια διαφορετική. Εδώ μπαίνει σε ένα τελείως διαφορετικό πολιτικό πλαίσιο -και όχι τεχνοκρατικό- το ζήτημα της εκμετάλλευσης των φυσικών πόρων μιας ολόκληρης περιοχής, πρακτικά ολόκληρης της χώρας.

Ειδικά επιμένω για τον Αχελώο, μιας και είναι συγκεκριμένες οι τοπικές, κοινωνικές και πολιτικές συνθήκες στην περιοχή, το οποίο είναι ένα πολύ μεγάλο ερώτημα. Σας ξαναλέω πως δεν νομίζω ότι θα γίνει το τεχνοκρατικό θέμα και πολύ καλά αποδεκτό από τις τοπικές κοινωνίες.

Θα εκμεταλλευτώ με ένα τελευταίο ερώτημα την παρουσία σας εδώ. Με τον κ. Φάμελλο έχουμε ξανασυζητήσει το θέμα της Μεσοχώρας σε προηγούμενο χρόνο. Έχουν ολοκληρωθεί οι διαδικασίες περιβαλλοντικής αποδοχής, έχουμε συνεισφέρει όλοι τοπικά και από τη μεριά της Θεσσαλίας στην ολοκλήρωση κάποιων διαδικασιών. Υπάρχει η ειλικρινής δέσμευση της Κυβέρνησης ότι το υδροηλεκτρικό φράγμα της Μεσοχώρας, που δεν έχει σχέση με την εκτροπή, θα ολοκληρωθεί, γιατί είναι ουσιαστικά στη φάση του τελειώματος.

Παρ’ όλα αυτά, θα ήθελα να σας ρωτήσω τι γίνεται με τις εναπομείνασες απαλλοτριώσεις και τις τελευταίες εργασίες της ΔΕΗ, οι οποίες, απ’ ό,τι φαίνεται, δεν προχωρούν, με αποτέλεσμα ένα τεράστιο έργο, ένα έτοιμο υδροηλεκτρικό εργοστάσιο εδώ και δεκαετίες, να μην μπορεί να ενταχθεί στο σύστημα, για να αποδώσει και στη ΔΕΗ και στη χώρα.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπαργιώτα.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Όπως υπονοήσατε, η ιδιαιτερότητα των μεγάλων υδροηλεκτρικών σε σχέση με την τοπική κοινωνία απαντάται από την εταιρική κοινωνική ευθύνη της ΔΕΗ και τα έργα που από το 2008 έχει συμφωνήσει με τους φορείς της τοπικής αυτοδιοίκησης. Περιλαμβάνουν πολύ μεγάλα και σημαντικά έργα στην περιοχή, όπως ηλεκτροφωτισμός, συντήρηση γεφυρών, αντλιοστάσια, αποκατάσταση κοίτης Αχελώου, αποθέσεις απορριμμάτων, οδοποιία και δεκάδες άλλα έργα. Άρα η απάντηση στο πρώτο ερώτημα «σε τι ωφελείται η τοπική κοινωνία», με δεδομένο την ιδιαιτερότητα των μεγάλων υδροηλεκτρικών, απαντάται με τη στήριξη που προσφέρει η ΔΕΗ στο πλαίσιο της εταιρικής κοινωνικής ευθύνης γι’ αυτές τις περιοχές.

Όσον αφορά τη Μεσοχώρα, όπως ξέρετε, η Μεσοχώρα προχωράει, εφόσον διασφαλίστηκε ο πλήρης και καθολικός και οριστικός διαχωρισμός του από οποιαδήποτε έννοια εκτροπής του Αχελώου. Αυτό κατοχυρώθηκε. Από εκεί και πέρα, προχωρούν βήμα-βήμα -σε συνεργασία με τον Δήμο Πύλης- τα θέματα που έχουν να κάνουν με τις απαλλοτριώσεις, το ΣΧΟΟΑΠ της περιοχής, το οποίο προσπαθεί να ενσωματώσει τα νέα δεδομένα. Εκκρεμούν αρκετά βήματα, όπως η απόφαση του Διοικητικού Συμβουλίου της ΔΕΗ για την αναγκαστική απαλλοτρίωση των προσδιορισμένων εκτάσεων και η ολοκλήρωση των εργασιών που έχουν διακοπεί ή έχουν καταστεί αναγκαίες, που αποτελούν πλέον μέρος των επενδυτικών πρωτοβουλιών που έχει η ΔΕΗ και του σχεδιασμού που κάνει στις επενδύσεις της.

Συνεπώς έχουν λυθεί οι βασικές προϋποθέσεις για την ολοκλήρωση του έργου, όπως είχε διατυπωθεί πρόσφατα. Βήμα-βήμα γίνονται και όλα τα αναγκαία μέτρα για να προχωρήσει αυτό το έργο, το οποίο εκ των πραγμάτων θα είναι σημαντικό και για τη ΔΕΗ και για το σύστημα της χώρας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 11.30΄ λύεται η συνεδρίαση για την προσεχή Δευτέρα 14 Μαΐου 2018 και ώρα 18.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 22/8-3-2018 επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**